Zestoako erlojua - Zestoa\nZestoako erlojuak eta kanpandorrea\nEngranaje bidez funtzionatzen zuten lehen erlojuak Erdi Aroan agertu ziren, baina ez zuten antz handirik gaur egunera arte iritsi zaizkigun dorre-erlojuekin. Elizetan eta bestelako eraikin publikoetan erloju mekanikoak jartzen XVI. mendean hasi ziren. Bestalde, pendulua XVII. mendean ezarri zitzaien erloju mekanikoei. Historikoki, oro har, erlojugintza mekanikoa errementarien lana izan da. Gune honetan Zestoako dorre-erlojuen inguruko hainbat informazio eskaintzen da.\nZestoako kanpandorreko azken erloju mekanikoa\nZestoako kanpandorrean 1879an jarri zuten azken erloju mekanikoa, hain zuzen ere. Betelun jaio, baina garai horretan Usurbilgo Aginagan bizi zen Benito Yereguiren marka darama erlojuak: “Por Benito Yeregui en Aguinaga de Usurbil en 1879. Siendo alcalde D. Manuel Izeta”. Guztira 750 pezeta jaso zituen bi epetan.\nErloju hori 2017ko abendura arte kanpandorrean aritu zen, 138 urtez, tximista batek behera jaitsarazi zuen arte.\nGarai hartako erlojuen berezitasunak ditu. Zalantzarik gabe, artisau-lan baten aurrean gaude; errementari baten eskua nabari da eta sutegiko lana ere agerikoa da zenbait piezatan. Egitura aldetik berriz, bi atal nagusi ageri zaizkio, hiru zutabetan banatuta: mugimendu atala edo erloju beraren muina eta soinu atala edo kanpai-hotsen eragilea. Mugimendu atala bi zutabetan banatuta dauka. Zutabe batean, besteak beste, gurpil inperiala, aingura, pendulua, etab. ageri dira. Bestean berriz, beste guztiaren gainetik orratz bakarreko esfera agertzen da; esfera horrek ez du ordurik adierazten, minutuak soilik adierazten ditu. Horrez gain, orratz horren bidez zuzentzen dira gerta daitezkeen aurrerapenak edo atzerapenak. Orduak eta ordu erdiak soilik jotzen ditu erlojuak.\nBestalde, erloju horrek hainbat konponketa izan ditu gaur egunera arte; ez dakigu topatutako informazioaz gain beste konponketarik izango zuen. Horrela, 1926ko ekainaren 26ko udal batzorde iraunkorrean erabaki hau hartu zuten: Avisar al Sr. Yeregui de Zumaya que vea el reloj de la Parroquia y proponga el arreglo que procede hacer a la vez que el presupuesto.\nHandik aurrera, ez dugu aurkitu erabaki horretan aipatzen den abisuaren erantzunik. Nolanahi ere, azarorako konponduta zegoen erlojua. Erlojugile donostiar baten 165 pezetako faktura aipatzen da udal agirietan.\nSeguru asko, Zumaiako Yereguitarrengana jo zutenean, ezezkoa jasoko zuten, ordurako erlojugintza utzita izango zutelako. Horregatik joko zuten erlojugile donostiarrarengana. Erlojugile hori Angel Oruz izan zitekeen; izan ere, itxura denez, erlojuaren soinu atalaren gurpil inperialean 1926 Angel Oruz grabazioa agertzen zen azken garbiketa egin aurretik.\nHandik urte batzuetara, 1998an, nahiko konponketa sakona egin zutela adierazi zion Domingo Lizaso Zabala garai hartako erlojuarduradunak Izaro Errazkini, herriko aldizkarian egin zion elkarrizketan. Urte horretan erlojua hondatu egin omen zen, eta Debako erlojugile Ostolaza ekarri zuten. Hark, onena erloju berria ekartzea zela esan omen zuen, eta milioi erdi pezeta edo kostako zela konpontzea; gainera, ez zela ondo jarriko gaineratu omen zuen. Baina Zarauzko Manuel Eizagirre ezaguna zuen Domingok, eta 50.000 pezetan konpondu zuen Eizagirrek. Dena desmuntatu eta zortzi ardatz-zorro edo kaskillo berri ipini omen zizkion. Primeran gelditu omen zen. Konponketa horren berri ematen duen plaka itsatsita dauka erlojuak.\nAzkenik, 2017ko abenduko tximistaren ondorioz, kanpandorreak, teilatuak, organoak… kalte larriak jasan zituzten. Baina badirudi, erlojuak ez zuela halako kalterik izan, zikinkeria dezente gainera erori bazitzaion ere. Hala, behera jaitsi zuten eta garbitu on bat eman zitzaion erlojuari, Xabier Alvarez Yereguiren ardurapean.\nOndoren, herritar talde batek, Udalaren eskariz, 2020an zenbait moldaketa egin zizkion herriaren aurrean erakusgai jartzeko.\nHorrela, 2021. urte hasieratik aurrera Zestoako udaletxean kokatuta dago erlojua. Horretarako, giltzari eragiteko behar diren kableak eta pisuak kokatu zitzaizkion erlojuari; albo batean, kanpai koxkor bat ere jarri zioten, orduak eta ordu erdiak jotzeko, simulazioa ahalik eta errealena izateko; eta kanpandorreko esferara zihoan ardatzaren muturrera esfera bat konektatu zioten, ordua adierazteko.\nBestalde, 2020ko ekainetik aurrera Zestoako kanpandorretik erloju elektroniko batek zabaltzen ditu orduak herri osora.\nHerriko erlojuen lehen aztarnak\nErloju mekaniko modernoen garaia\nKanpandorrea, esfera, orratzak\nBeste herri askotan bezala, Zestoan ere, XVI. mendekoak dira erloju mekanikoen lehen aztarnak, oso informazio lausoa bada ere. Ez dago kontraturik eta erlojuari buruzko informazio zuzenik. Garai hartan, hemen inguruan Elgoibarko Marigorta errementariak agertzen dira erlojugintza lanetan. Ildo horretatik, agiri zaharrek diote 1529an Lilitarrek negozio harremanak izan zituztela Marigortatarrekin, baina ez dakigu tartean erlojuren bat izango zen, edota besterik gabe, bestelako errementari lanak izango zituzten eskuartean: adibidez, ate eta leihoetako burdin sareak.\nUrte batzuk geroago, “1540ko urtarrilaren 21ean, asteazkenean, Zestoan, erlojuak eguerdiaren ondorengo ordu bata jo ondoren, Pedro Ibañez Irarragakoa eskribauak bakarrik egin zituen lanak…” aipatzen du Iñaki Azkunek (Zestoaren historia), herritarren arteko auzi bat zela tarteko; eta honela jarraitzen du Azkunek: “Zestoan, dirudienez elizan, kanpaikadak jotzen zituen erlojua bazuten ordurako”. Agian, horixe izango da orain arte aurkitu den gure herriko elizako erloju baten lehen aipamena, zuzeneko informazioa ez bada ere.\nBeste aipamen batzuk ere agertzen dira Iñaki Azkuneren liburuetan; hala nola: Migel Artazubiagak, 1546an, Zestoako Kontzejuari kobratzeko izendatu zuen bi mila maraiko zorra, erlojuaren bi urteko soldatagatik; 1550eko ordainketa bat Pedro sarrailagile-maisuari erlojuaren oinarriaren planoagatik ordaindu ziona; eta 1556an aizarnarrek adierazitako desadostasuna, Zestoako erlojua zaintzen eta gobernatzen zuenak kobratutakoa ordaintzen parte hartu nahi ez zutelako.\nKontuan hartu behar da, garai hartako erlojuek oso egitura sinplea zutela. Kanpaiak danga bakarra jotzen zuen edozein ordutan; orduko agirietan esaten denez, egurra zeharo hondatuta zeukan Zestoako elizak, eta hori gutxi balitz, kanpaiak nahiko goian ez egoteagatik ez ziren behar bezala aditzen urrutiko baserrietatik. Dena dela, Europako zenbait katedral eta udaletxetan XVI. mendean, dagoeneko hasita zeuden itxurazko erloju mekanikoak jartzen. Zestoari dagokionez ere, XVI. mende amaiera aldera, erlojuari buruzko informazio nahiko zehatzak agertzen zaizkigu, lehenbiziko aldiz. Horrela, Julian Serranok Danbolin aldizkarian jasotako informazioak, besteak beste, honako hau dio: «1592. urteko urriaren 28an, Pedro de Marigorta Zestoara etorri zen, lehengo erloju zaharra konpontzera. Agiriak esaten duenez, tratuan Joan de 0lascoaga, teniente de alcalde de la dicha villa i Gracian de Egaña, fiel síndico procurador ibili ziren, besteak beste.\nPedro de Marigortak bere gain hartu zuen erlojuaren konponketa eta sei urtean onik mantentzea. Bere pertsona eta ondarea jarri zituen tratuaren garantia gisa. Kontratua sinatu ondoren, bederatzi dukat eta zazpi erreal jaso zituen. Erlojuaren harriak hobeto finkatzeko bi eraztun bidaltzeko hitz eman zuen.\nUdalak bere gain hartu zituen erlojuaren harriak jasotzea para que el relox no ande errado..\n1600. urteko uztailaren 3an, berriro etorri zen Zestoara Pedro de Marigorta. Egin zuten tratua, sei dukat jaso zituen, eta bere gain hartu zuen erlojuaren mantenua (tener en pie, bien andante y corriente el dicho relox en seis años). Erlojua hondatzen bazen (se descalabre), udalak bilatu beharko zuen norbait erlojuaren harriak gora jasotzeko. Oraingoan ere, aurrekoan bezala, sutegia eta ikatza udalaren kontu»..\nZalantzarik gabe, XVIII. mendea izango da gure herriko dorre-erlojuen kontuetan oparoena. Informazio ugari daukagu, nahiko zehatza, gainera. Harrizko dorrea ere garai horretakoa da, baita gaur egun daukagun esfera ere.\nHorrela, itxura guztien arabera, 1737. urtea oso garrantzitsua izan zen Zestoako elizako kanpandorreari dagokionez. Alde batetik, Azkoitiko Lizarditarrek diseinatutako harrizko kanpandorre berria amaitu zuten; bestetik Herbehereetatik hiru kanpai ekarri zituzten..\nHala ere, ez zuten erloju berririk jarri urte batzuk geroago arte. 1737 urte horretan lehengo erloju zaharra berritu eta konpondu egin zuten. Nahiko liskartsua gertatu izango zen konponketa hura. Izan ere, lehendabizi Frantzisko Lakarra erlojugile tolosarrarekin hitzartu zuten erlojua konpontzea. Lakarra prest zegoen berrogeita hamar ezkututan erlojua konpontzeko, baina beste hamar ezkutu eskatzen zituen garraio gastuetarako, erlojua Tolosara eraman eta bueltan ekartzeagatik.\nBaina azkenean, Agustin Bau frantziarrari eman zioten konpontzeko lana, hura prest baitzegoen berrogeita hamar ezkututan Zestoan bertan erlojua konpontzeko, batere garraio beharrik gabe.\nHala ere, erloju konpondu horrek ez zituen beste berrogei urte iraun. 1774. urte hasieran, erlojua zaharkitua zegoela eta, zenbait konponketa egin zizkion Migel Garate erlojugileak, 3.100 errealen truke.\nBaina zestoarrak ez ziren, nonbait, konforme geldituko eta urte horretan bertan, abuztuan, eskritura bat izenpetu zuten Guillermo Prada erlojugile durangarrarekin: erlojugileak bi erloju berri (Zestoa eta Aizarna) egiteko konpromisoa hartu zuen, 1775eko otsailaren amaierarako martxan jartzekotan.\nOrdainetan Guillermo Pradak 7.600 erreal kuarto (reales de vellón) jasoko zituen hiru epetan, eta bi erloju zaharrak. Horrez gain, erlojuen berezitasun teknikoak ere zehatz-mehatz agertzen dira eskrituran.\nBeste informaziorik ez dugunez, badirudi 1879ra arte aritu zela martxan, 104 urtez, Zestoako erloju hura, eta beste urte batzuk gehiago Aizarnakoa.\nLehen erlojuek, egitura sinplea izateaz gain, ez zuten ez esferarik, ez orratzik. Orduaren seinalea soinu bidez soilik jasotzen zen garai hartan. Erlojuak hobetzen eta dorre sendoak eraikitzen hasi zirenean bihurtu ziren elizetako erlojuak benetako dorre-erloju.\nZestoari dagokionez, 1549ko sutean, eliza eta inguruko etxeak zeharo erre ziren; elizatik Lili sendiaren kapera salbatu zen. Horrela bada, teilatura arteko dorre zatia, hau da, erlojua baino beheragoko zatia, handik gutxira hasi ziren eraikitzen eta XVI. mende bukaeran amaitu zuten, elizarekin batera. Kanpandorreak, ordea, egurrezko egitura zuen, gainean lau isuriko teilatuarekin eta urte batzuk egin zituen egitura harekin. Baina iritsi zen dorre berria egiteko garaia ere. Hala, diru pixka bat eduki behar zuen parrokiak eta dorre berria egitera animatu ziren, zailtasun teknikoak zailtasun, gastuak gastu. 1734. urteko kontuak dira horiek. Bizpahiru urte lehenago eginak ziren Loiolakoak, eta esan behar da gureak baduela antzik hangoekin, batez ere, bi txikienekin. Joseph Lizardi azkoitiarra izan zen hargin-maisua. 20.500 erreal kuartoko aurrekontua aurkeztu zuen. Bi urte eskasean (1735-1737) amaitu zituzten lanak eta berehala jarri ziren hiru kanpai ere, Herbehereetatik ekarrita, Beduako portutik barrena. Agirietan zoragarri esplikatuta daude egin behar ziren lan guztiak. Harria, gehiena kare-haitza, inguruko harrobietatik ekartzeko agindua zuten harginek, baita sail pribatuetatik aterako bazen ere:\n“Ez zaio inongo enbarazurik jarriko harginei harria ateratzeko nahi duten tokitik” diote agiriek. Harria zatituta ekartzen zuten plazara gurdi eta idi pareekin, eta plazan bertan ematen zieten behin betiko forma. Egurrezko aldamioek inguratzen zuten dorrea, eta polea bidez altxatzen zituzten harriak. Karea eta hondarra erabiltzen zuten piezak elkarrekin juntatzeko.\nEzertan hasi aurretik, egurrezko egitura zaharra zeharo desmuntatu eta lehen zeuden kanpaiak behera jaitsi eta zimitorioan jartzeko agindua zeukaten, egitura berri batean, obrak irauten zuten bitartean erabili ahal izateko moduan.\nPlazako irudia honelako zerbait izan zitekeen: aldamioa dorrea inguratzen, harri mordoa plazan zabalduta eta harginak tiki-taka harriak lantzen, landutako harriak non eta nola kokatu behar ziren ondo markatuta, gora jasotzeko prest, eta, azkenik, goian muntaketa lanetan. Gauza handia eta ederra egiten ari ziren ziurtasuna edukiko zuten, eta ehunka urte iraungo zuena.\nHarrizko kanpandorrea eraikitzearekin batera, plaza aldera harrian gaur egun ere hortxe dirauen zizelkatutako esfera egin zuten, gero orratzak jarri eta erlojuak nortasun nabaria hartuko zuen gure herrian. Ordutik aurrera, ordua, entzuteaz gain ikusi ere egin zitekeen.\nHarrezkero konponketa batzuk izan ditu Zestoako kanpandorreak, aipagarriena, azkenekoa. 2017ko abenduaren 1ean tximista batek kanpandorrearen kupula erabat suntsitu zuen. Pare bat urte inguruko lanen ondoren, kanpandorreak lehengo itxura berbera hartu zuen.\n...un remate de piedra correspondiente sobre las paredes que están levantadas... con calidad de que el suelo de campanas haya de estar algo más arriba que la cumbre del tejado de la dicha iglesia. Y las campanas más arriba para que se oiga la voz de ellas por todo el pueblo. Y su remate con media naranja de piedra con su pirámide...\n...en el lienzo que mira la plaza, también se deberá formar un círculo, con su agujero en medio, para el demostrador del reloj como parece en dicho alzado...”\nJoseph Lizardi, 1735\nArdura izan zutenen izen batzuk ere eskuratu ditugu, horietako batzuen zehaztasun handirik ez badugu ere. Batzuk behintzat, elizako sakristau lanetan ibilitakoak izango zirela dirudi. Izen horien artean daude XIX. mende amaieran erlojuaren ardura aipatzen zaien Tomas Zulaika eta Bizente Ibarguren, eta XX. mende hasieran aipatzen diren Jose Kruz Mendia (1923) eta Antonio Larrañaga (1936).\nAzken urteetako arduradunen berri zehatzagoak dauzkagu: Luziano Etxaniz 1970 arte aritu zen; Domingo Lizaso, berriz 1970-2001 urte bitartean, eta udal langileak 2001etik 2017ra. Horiek aritu ziren azken urteetan erlojuaren mantentze lanetan eta erlojuari giltza ematen.\n01.- Zestoako Parroki Elizako azken erloju mekanikoa, kanpandorrean martxan zegoenean (2002ko argazkia) [© Danbolin].\n02.- Zestoako Parroki Elizako azken erloju mekanikoa kanpandorrean martxan zegoenean (2002ko argazkia) [© Danbolin]\n03.- Zestoako Parroki Elizako azken erloju mekanikoaren harrizko pisuak kanpandorrean (2011ko argazkia) [© Danbolin]\n04.- Zestoako Parroki Elizako erlojuaren kontrolagailua, sakristian kokatua 2020an [© Manuel Arregi]\n05.- Zestoako Parroki Elizako erlojuaren orratzen ardatz eragilea, 2020an kokatua, kanpandorrean 2017ra arte azken erloju mekanikoa zegoen leku berean [© Manuel Arregi]\n06.- Mikel Irure orratzak eta esferaren zenbakiak pintatzen, Erramun Etxaide Legoiaren begiradapean (2004ko argazkia) [© Danbolin]\n07.- Mikel Irure orratzak eta esferaren zenbakiak pintatzen, Erramun Etxaide Legoiaren begiradapean (2004ko argazkia) [© Danbolin]\n08.- Zestoako kanpandorreko kupularen konpontze lanak (2005eko argazkia) [© Danbolin]\n09.- Zestoako kanpandorreko kupularen konpontze lanak (2005eko argazkia) [© Danbolin].\n10.- Zestoako kanpandorreko kupularen konpontze lanak (2005eko argazkia) [© Danbolin]\n11.- Zestoako kanpandorreko kupularen itxura, tximistak suntsitu ondoren. 2017ko abendua [© Iñaki Albisu]\n12.- Zestoako kanpandorrearen itxura, berritze lanak hasi berritan. 2018ko urtarrila [© Danbolin].\n13.-Zestoako kanpandorreko kupula berritua, kanpairik gabe. 2019ko apirila [© Danbolin]\n14.- Zestoako kanpandorrea eta erlojuaren esfera berrituak (2020ko argazkia) [© Oier Arregi].\n15.- Zestoako Parroki Elizako kanpandorrea, bere osotasunean, kupula berrituarekin (2020ko argazkia) [© Oier Arregi]\n16.- Kanpai berritua. XVIII. mendean kanpandorrean kokatua, Herbehereetatik ekarrita. 2017ko abenduaren 1eko tximistak matxuratu ondoren, Kantabrian berritu zuten eta 2020ko otsailean berriro kokatu zuten kanpandorrean [© Oier Arregi]\n17.- Arriya (2011) filmetik hartutako zatitxoekin osatutako bideoa. Besteak beste, Zestoako kanpandorreko azken erloju mekanikoaren soinua eta irudiak ageri dira [© EITB]\nJulian Serrano Martin, Danbolin 134, 2012ko abendua\nIñaki Azkune Mendia, Zestoaren historia, 2006-2020\nJoan Erentxun Onzalo, Apuntes históricos de la villa de Santa Cruz de Cestona, 1948\nGipuzkoako Probintziako Artxibo Historikoa (Oñati)\nIzaro Errazkin Zinkunegi, Danbolin 16, 2002ko martxoa\nZestoako udal artxiboa\nJose Mari Zunzunegi Garmendia, La torre campanario de la Iglesia de la Natividad de María en Cestona. Boletín de estudios históricos sobre San Sebastián, 1983\nArgazkiak/irudiak: Danbolin, Bizente Davila, Oier Arregi, Zestoako udal artxiboa, Gipuzkoako Probintziako Artxibo Historikoa\nIzaro Errazkin Zinkunegi, Domingo Lizaso, 31 urte erlojuari begira, Danbolin 16, 2002ko martxoa\nJulian Serrano Martin, Zestoako Eliza eta bere lehen erlojua, Danbolin 134, 2012ko abendua\nSanta Engraziako erlojua


SOINUGELA: The Rolling Stones-en blues erroak - Arrosa\nSoinugela BILBO HIRIA IRRATIA 2017/01/21\nSlim Harpok 1957an grabatutako I´m a King Bee izan da gaurko saioari hasiera emateko aukeratu dugun urrezko kantua. Jarraian, , The Rolling Stonsek 1963an egindako kantu beraren bertsioa entzun dugu. Ondoren, Stones-ek kaleratu berri duten kantu bertsio diskoa aletzen eta konparatzen joan gara jatorrizko kantuekin hurrenez hurren.\n– Blue and Lomesome (Little Walter)\n– I hate to see you go (Little Walter)\n– I gotta go (Little Walter)\n– Just your fool (Little Walter)\n– Hoodoo Blues (Lightnin’ Slim)\n– I can’t quit you, baby (Otis Rush)\n– Little Rain (Jerry Reed)\n– I’m leavin you (Howlin Wolf)\n– All of your love (Magic Sam)\nSaioa amaitzeko, 1964an “The Rolling Stones Now” diskon agertu zen “Litle Red Rooster” bertsio kantua entzun dugu.\nPosted in SoinugelaTagged #Blues #Howlin Wolf #musika #Pedro Elias Igartua #Slim Harpok #The Rolling Stones\nZURIA BELTZEZ - 287 - atzera bueltaka


Otso izatea egotzi behin, eta otso betiko - blogoetak\nEuskararen zailtasun handia aldarrikatu du Gasteizko epaile batek, euskarari diokeen gorrotoa (edo euskalduntzeko gauza ez izana, batek daki) agerian utziz.\nBakarrik dauden migrante adingabeak kriminalizatu ditu Iruñeko alkateak berriki egin dituen adierazpenetan, bere izaera arrazista eta xenofoboa agerian utziz beste behin.\nEremu erdaldunduetako —hiri handietako— ume euskaldunak “euskararen hegemonia absolutu batean” bizi direla, “burbuila euskaldun” batean isolaturik, esan du ezkerreko alderdi bateko lehendakarigai euskaldunak, bere espainoltasuna agerian utziz.\nETAk ez duela bere Nuremberg-a izan esan du anaia ETAk hil zion Europako legebiltzarkideak, justiziaren bidea gabe mendekuarena jorratu nahi lukeela agerian utziz.\nHizkuntzak ez dira berez eta absolutuki zailak edo errazak, hori edozein hizkuntzalarik esango dizu. Bakarrik dauden migrante adingabeak ez daude gertatzen diren lapurreta eta delitu guztien atzean, aise egiaztatzen dute hori gertaeroi buruzko datu guztiek. Eremu erdaldunduetako ume euskaldunak ez dira euskararen hegemoniapean bizi, gaztelania edo frantsesarenean baizik; ergeletan ergelenak ere ikusten du hori, ikusi nahi badu. ETAk egindakoak espetxe urte asko eta sufrimendu handiz ordaindu dira —eta ordaintzen ari dira oraindik—, bistakoa denez.\nBaina euri txiki eta etengabea bezala, horrelako diskurtsoak ezarian-ezarian gizartean sartuz joaten dira, eta azkenean hezurretaraino blaitzen dute; lanak izaten dira gero horri aurre egiten. Eta aise irudika dezakegu geure burua, etorkizuneko edozein unetan, hemen bertan edo kanpoan eztabaida baten erdian, hizkuntzak ikasteko zailtasuna erlatiboa dela defendatzen eta, ama hizkuntza edozein dela ere, euskara ikasi duten hainbat eta hainbat pertsona daudela munduan ikusarazi nahian; edo, datuak eskutan, azaldu nahian lapurreta, hilketa, bortxaketa edo emakumearen kontrako eraso ororen atzean ez dagoela beti etorkin bat; edo ume euskaldunen isolamenduaren kontua, euskararen eta gure hizkuntzan bizi nahi dugunon kontra jotzeko asmatutako beste ipuin bat baino ez dela esaten: beste eraso bat, hamaika milagarrena edo; edo “Nuremberg” aipatu den testuinguru horretan aipatzeak dituen konnotazioak agerrarazi eta gaiztotik zenbat duen azpimarratu nahian; indarrak galtzen betiere, bista-bistakoak, agerikoak eta nabariak diren gauzen alde leherrenak egin beharrean.\nIzan ere, gaur egun tximista baino azkarrago zabaltzen dira horrelakoak, berehala iristen dira bazterrik ustekabekoenetaraino. Esaterako, Gasteizko epailearen sententzia jakinarazi eta 24 ordu baino lehen, hortxe nituen whatsappean bi mezu berdin-berdin —mezu bera eta bakarra, hobeto esan—, nondik-eta Kubatik bata eta Kanarietatik bestea bidaliak, non Donostiako egunkari ezagun batetik hartutako albistea baitzetorren, bidaltzaileak “gehitutako” esaldi batekin: Me parece justo. Hau da: albistea zabaltzeko estrategia bat diseinatu, eta, hizkuntzaren zailtasunaren mitoan oinarrituz, mito ustel hori mundu zabalean —Atlantikoan txango egin eta Karibetik bueltan heldu zitzaidan atzera, niri behintzat, Gasteizko epaitegiak emandako epai xumearen berria— areago hedatzeko bidea urratuta zegoen biharamunerako; eta epaiaren aldeko iritzia zabalduz, jakina.\nCalumnia, que algo queda dio gaztelaniazko esaerak. Behin otso egindakoa, otso geratzen dela, alegia; horixe, euskaraz, nolabait baliokidea litekeen esaera —oso nolabait, egia esan, baina tira—, Justo Mokoroaren hiztegian irakurri ahal izan dudanez.\nAna Maria Martinez Navas, bakarrik dauden migrante adingabeak, borroka armatua, Elkarrekin Podemos, Enrique Maya, eskola segregazioa, ETA, etorkinak, euskara, hizkuntzen zailtasuna, Iruñeko alkatea, justizia, kalumnia, Maite Pagazaurtundua, MENA, mendekua, Miren Gorrotxategi, Navarra Suma, naziak, Nuremberg, UPN\nEz ahaztu bizitzea, gaur beste egun bat da\nARTXIBOA Hautatu hilabetea 2022(e)ko ekaina (1) 2022(e)ko apirila (1) 2022(e)ko martxoa (1) 2022(e)ko otsaila (3) 2022(e)ko urtarrila (2) 2021(e)ko abendua (2) 2021(e)ko azaroa (1) 2021(e)ko urria (1) 2021(e)ko iraila (2) 2021(e)ko abuztua (7) 2021(e)ko uztaila (3) 2021(e)ko ekaina (2) 2021(e)ko maiatza (2) 2021(e)ko apirila (2) 2021(e)ko martxoa (1) 2021(e)ko otsaila (1) 2021(e)ko urtarrila (4) 2020(e)ko abendua (3) 2020(e)ko azaroa (4) 2020(e)ko urria (2) 2020(e)ko iraila (2) 2020(e)ko abuztua (2) 2020(e)ko uztaila (12) 2020(e)ko ekaina (3) 2020(e)ko maiatza (9) 2020(e)ko apirila (34) 2020(e)ko martxoa (32) 2020(e)ko otsaila (5) 2020(e)ko urtarrila (3) 2019(e)ko abendua (4) 2019(e)ko azaroa (3) 2019(e)ko urria (2) 2019(e)ko iraila (4) 2019(e)ko abuztua (4) 2019(e)ko uztaila (3) 2019(e)ko ekaina (3) 2019(e)ko maiatza (8) 2019(e)ko apirila (5) 2019(e)ko martxoa (8) 2019(e)ko otsaila (4) 2019(e)ko urtarrila (7) 2018(e)ko abendua (5) 2018(e)ko azaroa (3) 2018(e)ko iraila (4) 2018(e)ko abuztua (1) 2018(e)ko uztaila (2) 2018(e)ko ekaina (1) 2018(e)ko apirila (2) 2018(e)ko martxoa (3) 2018(e)ko otsaila (3) 2018(e)ko urtarrila (2) 2017(e)ko abendua (1) 2017(e)ko azaroa (2) 2017(e)ko urria (3) 2017(e)ko iraila (4) 2017(e)ko abuztua (4) 2017(e)ko uztaila (3) 2017(e)ko maiatza (1) 2017(e)ko apirila (2) 2017(e)ko martxoa (2) 2017(e)ko otsaila (7) 2017(e)ko urtarrila (7) 2016(e)ko abendua (18) 2016(e)ko azaroa (19) 2016(e)ko urria (21) 2016(e)ko iraila (22) 2016(e)ko abuztua (17) 2016(e)ko uztaila (26) 2016(e)ko ekaina (14) 2016(e)ko maiatza (5) 2016(e)ko apirila (5) 2016(e)ko martxoa (13) 2016(e)ko otsaila (7) 2016(e)ko urtarrila (2)


Celsak 550 milioi jasoko ditu SEPIren laguntzetan - Ekonomiaren KZ\nCelsak 550 milioi jasoko ditu SEPIren laguntzetan\nEstatuko Industria Partaidetzarako Sozietateak (SEPI) 550 milioi euroko laguntza onartu dio Celsa Españari, 280,5 milioiko partaidetza-mailegu baten eta 269,5 milioiko ohiko mailegu baten bidez bideratua, Enpresa Estrategikoen Kaudimena Laguntzeko Funtsaren (FASEE) kontura.\nCelsak hiru solairu ditu Euskadin: Bizkaiko Nervacero altzairutegia, Portugalete eta Trapagaran artean, eta Arabako Laminaciones Arregi altzairutegia, gaur egungo Celsa Atlantic, Urbinan eta Gasteizen, produktu lauei eskainia.\nPartaidetza-maileguaren zenbatekoa 250 milioi eurotik gorakoa denez, beharrezkoa da Europako Batzordeak baimena ematea Ministro Kontseiluari aurkeztu aurretik, SEPIk ohar batean jakinarazi duenez.\nFuntsaren kudeaketa-kontseiluak onartu du eragiketa, enpresaren egoera ekonomikoa eta juridikoa, covid-19ak eragindako inpaktua eta Celsa Españaren bideragarritasun-plana (Barna Steel eta haren Espainiako 13 filial operatiboak) aztertzeko eta hartzekodunekiko zorra berregituratzeko prozesu “zorrotz eta zorrotz” baten ondoren, iturriaren arabera.\nHalaber, kontuan hartu dira konpainiaren bilakaera-aurreikuspenak eta emandako bermeak, jasoko duen aldi baterako finantza-laguntza publikoa itzuliko dela ziurtatzeko.\nEspainiako siderurgiak SEPIren oniritzia jaso du, hartzekodunekin akordio batera iritsi ondoren. Fondoak laguntza jaso ahal izateko ezarritako baldintzetako bat da hori, eta taldeak maiatzean onartu zuen.\n4.500 LANGILEKO PLANTILLA\nCelsa España, Celsa Group taldeko kidea, 1967an sortutako familia-talde industrial bat da, bere jarduera sektore siderurgikoan garatzen duena.\nTaldeak ezarpen handia du, bai estatuan, bai nazioartean, eta altzairuzko produktu luzeen bigarren fabrikatzaile europarra da.\nTaldeak Espainian du egoitza, 120 lantoki ditu Europako 9 herrialdetan, eta, lurralde nazionalean, zazpi autonomia-erkidegotan eta hamahiru probintziatan du presentzia; garrantzi berezia dute Euskadin, Kantabrian eta Katalunian.\nCelsa España talde esportatzailea da erabat, Espainiako lantegietako salmenten % 60 baino gehiago kanpora bideratzen baititu, eta gure herrialdeko ekoizpena batez ere eraikuntzaren merkatura eta automobilgintzaren sektorera bideratzen du.\nPandemiak eragindako krisiak merkatu naturaletan % 25eko beherakada eragin zuen 2020an, eta urte horretan 364 milioi euroko emaitza negatiboa izan zuen.\nKonpainiak 4.500 profesional enplegatzen ditu zuzenean, eta 33.000 lanpostu baino gehiago sortzen ditu (zuzenak, zeharkakoak eta induzituak).\n10.000 milioien hornidura\nEra berean, hornitzaile-sare zabala du Espainian (7.000 baino gehiago), eta jarduera logistiko handia sortzen laguntzen du, 800 garraiolari eta 80 armadorerekin lan egiten baitu.\nCelsak orain arte FASEEren kontura emandako laguntza handiena jasotzen du, covid-19aren aurreko neurrien Europako esparruan ekonomiari laguntzeko tresnetako bat baita. Orain arte 3.052,62 milioi euro ordaindu dizkie 24 enpresari, hornituta zegoen 10.000 milioien % 30,53.\nSEPIk kudeatzen duen funtsa ekainaren 30ean itxiko da, eta orduan amaituko da Europako Batzordeak Estatuko laguntzen aldi baterako esparrura egingo duen luzapena, hura eratzea babesten duen covid-a dela eta.\nOnartzeke dagoen eragiketetako bat Abengoa da, 249 milioikoa, Abenewco 1 filial operatiborako, aktiborik baliotsuenak eta matrizearen jarduera biltzen dituena.\nAbengoaren erreskatea, hartzekodunen konkurtsoan 2021eko otsailetik, Abenewcon bazkide bat sartzean datza, eta mahai gainean dagoen eskaintza lotesle bakarra Terramar Capital funts estatubatuarrarena da.\nHala ere, 249 milioi euroko erreskatea lortzeak baldintzatzen du sarrera, eta horrek, aldi berean, berregituraketaren gainerakoa aktibatuko luke, gehienez 300 milioi bankuren abalekin, proiektuei ekin ahal izateko.\nReyes Maroto Industria, Merkataritza eta Turismo ministroak datorren asteartean deitu du Abengoako enpresa-batzordea SEPIren egoitzan, konpainiari eta langileei eragiten dien arazoaz hitz egiteko.\n← Goierri Valleyk enpresa txiki eta ertainen lehiakortasuna bultzatu nahi du\nIberdrolak 4.000 milioiko mozkin errekorra lortuko du aurten →\nGobernuak EQTko OPA baimendu du Solarpack gainean\n2021-09-30 Andoni Beitia\nIbex 35ek % 0,32ra jaitsi ditu hasierako irabaziak\nInteres-tipoen igoerak kotizatutakoak birfinantzatzera bultza ditzake


Hornidura elektrikoa kontratatzeko aholkuak\n04 urria, 2021 Erakusleihoa 196\nBeatriz Iñurritegi • Goierriko Kontsumo Bulegoa\nHornidura elektrikoa 2009an liberalizatu zen, enpresa hornitzaileen artean lehia erreala eta librea lortzeko. Geroztik, kontsumitzaile bakoitzak bere beharretara ondoen egokitzen den eskaintza aukeratu eta kontratatu dezake. Bi enpresa merkaturatzaile mota daude: merkatu libreko merkaturatzaileak, energia ofizialki ezarrita ez dagoen prezioan saltzen dutenak; eta erreferentziako merkaturatzaileak, Industria, Turismo eta Merkataritza Ministerioaren baimena dutenak, Administrazioak araututako baldintzetan eman behar dituztenak.\nKontratu bat sinatzeko garaian, ondorengo gomendioak jarraitzea komeni da.\nMerkaturatzaileen eskaintzak bilatu eta alderatu. Potentzia kontratatuari erreparatu behar zaio: behar baino potentzia handiagoa kontratatzea garestia atera daiteke. Etorkizuneko baldintzei buruz galdetu: lehen urteko beherapen handiei jaramon gehiegi ez egin.\nHornidura elektrikoa telefono edo Internet bidez kontratatuz gero idatzizko kopia bat eta baliagabetze-agiria eskatu, atzera egiteko eskubidea egiten bada, kontratua arazorik gabe bertan behera utzi ahal izateko, inolako kosturik gabe eta arrazoia emateko beharrik gabe.\nEnpresaz aldatzeko eskaintza bat jasoz gero ez eman bankuko daturik eta ez sinatu ezer, aldaketa hori egin nahi duzula ziur jakin ezean. Gogoan izan argi eta gas saltzaile batzuek jokabide oldarkorrak erabiltzen dituztela.\nErreklamazio bat egin nahi izanez gero, hobe da idatziz egitea, erreklamazio-edukiaren terminoak behar bezala jasota geratzeko.\nFaktura iristen ez bada, eskatu merkaturatzaileari.\nEgiaztatu kontagailuaren irakurketak zuzenak direla. Kontagailua etxebizitzaren barruan badago, eta irakurketa egin behar den egunean inor ez badago etxean, eman kontsumo errealaren datuak bi hilabete igaro baino lehen.\nFakturaziori lotutako edozer zalantza izanez gero, edo fakturak akatsik izanez gero, jarri harremanetan merkaturatzailearekin.\nKualifikazioa, gakoa »


Idazleak - Itxaro Borda - Hemeroteka - «Larrua bezalakoa naiz: dena zulo, dena aire kolpe, oso hauskorra»\n2007-08-28 «Larrua bezalakoa naiz: dena zulo, dena aire kolpe, oso hauskorra» | Jon Benito\n«Larrua bezalakoa naiz: dena zulo, dena aire kolpe, oso hauskorra»\nNondik abiatzen da artista? Zer eragin dute haren sorkuntza lanean sorkuntzaz besteko faktoreek, faktore ekonomikoek, sozialek, afektiboek, sexualek...? Zer eragin du publikoaren erantzunak, arrakastak edo porrotak? Fikzioan «deslekutzen» badira ere, faktore pertsonalek garrantzi handia dute, Itxaro Borda idazlearen iritziz.\nAstearte goiza. Euria Baiona Ttipian. Pannecau amaituta, San Andres. Zerua bota ahalean ari dela atera dizkio fotoak Itxaro Bordari (Baiona, 1959).\nMahaian kafea. Zira kendu gabe. Plazan putzuak, eta putzu artetik jendea, eta turista antzeko batzuk. «Euriarekin ere ez dira joaten», esan du argazkilariak.\nItxaro Bordak dio: «Interesgarria da idazle baten bizitzan batetik eta obran bestetik zer bilakaera egon den ikustea: ze haustura, ze plazer, ze zoritxar... nola bizi izan den ikastea, jakinez nahi izan duela besteen bizitzen lekukotasuna ere ekarri.\n»Nirea ez dago bukatua. Nire ibilbidea ikusita, garbi agertzen da ze barne gatazketarik pasatu eta ze kanpo gatazketan ibili naizen... Ohartzen naiz, etsi eta abandonatzeko partez, segitu dudala, oso karakteriala naizelako agian...».\nSentsazio batetik. Zerbaitek hunkitzen nau, eta hortik abiatzen naiz idazteko.\nTristeziatik, edo... gehienetan tristeziatik. Tristezia da literaturaren motorra. Bozkariotsu baldin bagara, ez dugu idaztean pentsatzen, ez dugu bozkarioa baizik dastatzen. Tristezia, mina... halako urradura bat sortzen da, eta urradura horretan posible da izkiriatzea.\nSentimendua sortzen da harreman bat amaitzean, heriotzarekin, irudi batekin, erran batekin, gertakari sozial batekin...\nLarrua bezalakoa naiz: dena zulo, dena aire kolpe, oso hauskorra.\nSortze prozesuan eragin handia izango du faktore pertsonalak, beraz.\nFaktore pertsonal eta intimoek garrantzi handia dute, nahiz eta gero, testua idaztean, gertakari horiek deslekutzen, despertsonalizatzen eta fikzio bilakatzen diren. Testua egiten dudalarik, ironiaren distantzia jartzen dut gertakariaren eta neure buruaren artean. Baina ez naiz inoiz josteta edo txantxetan ibili, ibiltzen eta ibiliko idaztean.\nEta, pertsonalek bezala, eragiten dizute faktore sozialek?\nAsko. Nik ez dut literatur prestakuntzarik: ez dut filologia edo literatura ikasketarik egin. Ikasi, historia ikasi dut. Eta historian, lekukotasun testu baten balioa badakit. Gehienetan, eta batez ere Amaia Ezpeldoiren [bere lau nobelatako pertsonaia] sailean, azken mende laurdenean iparraldean gertatu diren lantegi zarratze, ikastolen inguruko borrokak sartu ditut, nonbait geldi zedin, gure literaturan, gauza pertsonal eta kolektibo hauen lekukotasuna.\nEz bakarrik Amaia Ezpeldoiren sailean. Lehen nobelatik beretik, Basilika-n (Susa, 1984), mirakulu ero hartan, kultura, politika, eliza, sexua, pornografia, euskara eta abar ukitu nituen, urte garratz haietako Iparraldeko egoera fikziora eramanez.\nBaina ez nobeletan bakarrik, ezta? Bestaldean-en (Susa, 1991) Parisko egonaldia aipatzen zenuen, Orain-en (Susa, 1998) amaren heriotza...\nMundua eta ni neu. Liburu bakoitza giro eta une historiko baten testigantza da.\nEta, alde horretatik, kaleratu berri duzuna, Jalgi hadi plazara (Susa, 2007), zeren testigantza da?\nIparralde eta Hegoaldearen arteko loturaren testigantza, gure euskararen ezberdintasun eta berdintasunen azpimarratzeko moldea, askatasun indibidualaren deiadarra da. Baina, batez ere, Amaia Ezpeldoiren, eta autorearen, lesbiana izatearen aitorronarpena.\nBeste zerbait ere bai. Nobelan zehar bost-sei aldiz aipatzen da tregoa.\nTregoa garaiaren gorazarrez Amaia Ezpeldoiren nobela bat idazteko ideia nuen, erakusteko tregoak nola behartzen gaituen politikoki gure egien onartzera. Politikoki ez ezik, sozialki, kulturalki eta intimoki ere: tregoan gure egien aurrean gaude, ez dugu aitzakiarik. Tregoan ni geu, gu neu, errealitate baten aitzinean maskararik gabe gaude.\nBaina argitaratu eta gutxira hautsi zen tregoa.\nEta horren ondoren, liburua esperantza mota baten lekuko gelditzen da. Nobeletan, olerkietan, artikuluetan, beti sartu dut euskal politikarekiko ene ikusmoldea... nahiz eta garai batean isilduagoa atxiki dudan, euskararen defentsaren giro horretan sartua bainintzen. Orduan ezin nituen zenbait gauza esan: lotura nuen erakunde batzuekin, borroka horrekin ados zegoen zenbait jenderekin...\nIparralde eta Hegoaldearen lotura aipatu duzu. Asko markatu zaitu Iparraldekoa izateak? Jatorriak baldintzatu zaitu batere?\nBai, barnealdeko nekazarien pare, edozein alorretan neure burua ezjakintzat kontsideratzen dut: euskararen alorrean beti ikasten ari naiz, bizitza intimoan nola ez, sozial alorrean halaber. Zuberoan dioten bezala, larruaren kostuz ikasten dut. Ikasketaren dolorea dut idazten gero, handik eta hemendik.\nParisen, Maulen, Baionan idatzi... hain da ezberdina?\nParisen, ene buruan Euskal Herriarekin lotura bat banuela sentitzeko idazten nuen. Maulen idaztea ezberdina zen: idazten nuen, baina beste hainbat gauzaren artean. Lana nuen, ikastola berria eraikitzen ari ginen... idaztea, literatura, eguneroko euskararen aldeko borrokan itota zegoen.\nOrain borroka horretarik pixka bat urrunago, idazteko idazten dut, euskaraz idazteko, bidean bildu ditudan sentsazio guztiak ene neurrian erabiltzeko. Azken batean, nahi dudana idazteko.\nIdazteak lehen baino garrantzi handiagoa du, beraz?\nBetidanik izan du, baina beteagoa da orain. Durasen antzera erran dezaket, idazteak salbatu nauela, zinemak, musikak, irakurtzeak, baina, oroz bat, egunero idazteak. Baionan naizenetik halako lasaitasun literario bat bizi dut. Egia da garai luze batean idaztearekin harreman gatazkatsuagoa izan dudala: idaztea bizio jasanezina zitzaidan.\nEgunero idazten duzu.\nHamabi urtetarik gaur arte, kasik berrogei urtez. Ez dut publikatzen idatzitako guztia. Ez dut idazten enetzat bakarrik: artikuluak, poema bat kantari bati emateko... haien sentsazioetarik ere abiatzen ahal naiz. Batzuetan, irudikatzen dudan irakurleak gustuko lukeen zerbaitetik ere abiatzen naiz. Abiapuntu ezberdinak ditut.\nIrakurleek asko baldintzatzen dizute idazketa?\nEz asko. Artikuluak eta poemak idazten ditudanean bai, baina nobela bat idazten dudalarik oso gutxitan pentsatzen dut irakurlearengan. Batzuetan zorionez eta beste batzuetan zorigaitzez.\nGogoan hartzen ditut haien iritziak, baina baldintzatu ez. Beharbada, garai batean orain baino gehiago baldintzatzen ninduten. Noizbait erabaki dut ez familiaren, ez irakurleen, ez kritikarien iritziek ez nindutela baldintzatuko. No woman's land horretan irauten dut gaur.\nLiburuak izan dezakeen arrakastan edo porrotean pentsatzen duzu batere?\nPorrot hutsa izanen ez dela pentsatzea gustatzen zait.\nBaina ze jatorritako idazlea naizen ikusita... Iparraldekoa naiz, Iparraldeko barnealdekoa... hemengo euskaran idazten dut gehienbat, nahiz eta batuaren sarea ere erabiltzen dudan... gai oso txiki, oso berezi eta oso lekutuak tratatzen ditut...\nEta, hala ere, irakurleak ukanen ditudala pentsatzen dut. Eta egia da irakurleak baditudala. Eta horietako batzuk fidelak, hasiera hasieratik irakurtzen nautenak.\nEta aldatzen du pertzepzio hori sari bat jasotzeak? Euskadi saria irabazi zenuen %100 Basque (Susa, 2001) liburuarekin.\nIzan du eragina, baina ez eragin mirakulutsua. Saria baino, bizitzaren isuriaren lasaitasun baten sentsazioa da gehiago. Mila gauzaren artean, azkenean, zerk nau asetzen: idazteak. Saria horren ondorioa izan daiteke. Baina ez helburua.\nSariarekin ez dut, baitezpada, euskararen alde ene frogen egitearen beharrik. Hori ere bada. Gu, barnealdeko euskaldunok, ezertarik gatoz, eta sistema kulturalak euskararen alde gaudela frogatzera behartzen gaitu. Mailak daude, ez dugu sekulan aski egiten, beti behar dugu gehiago egin. Eta orain ez dut ezeren frogatzeko gogorik. Ez dut nahi, berdin zait. Neure moldean euskalduna naiz eta idazlea ere bai.\nBaina bakarkako lana da idaztea, eta saria jasotzea ez da bakarka egindako lan horren errekonozimendu publikoaren antzeko zerbait?\nEz naiz sekulan egon sari baten esperoan. Ez dakit merezi nuenez, hori duda handia da. Sariaz ari diren intelektualek 2002ko sari hori preseski zalantzan jartzen dute.\nOhitu naiz hainbat urtez errekonozimendurik gabe idazten. Ez dakit hemengo kultur sistemak onartzen nauenetz ere. Funtsean, ez dut baitezpada maitatua eta ohoratua izatearen beharrik idazteko, hots, bizitzeko. Begiak, belarriak eta bihotza ditudano idatziko dudala badakit.\nBakarkako lan horretan zer moduz ibiltzen zara?\nNobela bat idazten dudalarik, urte eta erdi pasatzen dut ideiarekin buruan. Oso irekia naiz munduan gertatzen diren gauza guztietara. Karrikan zerbait ikusten badut eta aukera badut, nobelan sartzen dut.\nNire obsesioa da. Hainbeste, non ingurukoentzat nazkagarri ere bihurtzen naizen.\nZer gertatzen da bakarkako lana argitaletxera aurkezten duzunean?\nHalako distantzia bat sortzen da.\nEta argitaratzen denean?\nArgitaratzea azken bidaldia da. Argitaratzea, aurkeztea, elkarrizketak egitea... gero ia ez da nirea. Azken aldi bat irakurri eta uzten dut.\nAsko aldatzen da pertzepzioa liburuan lanean egon ala liburu hori dendetan ikusi, amaituta, besteren eskuragarri?\nEz da aldatzen, baina lana bukatu dudalako sentsazioa izan ohi dut. Beste bide puska bat egin eta beste urrats batera pasatzeko ordua dudalakoa.\nBaina zure lan hori, bakarka egin duzuna, publikoa da orduan.\nBaina idazlea, pribatuan idazten duenean ere, publikoa da. Eta publikatzen duenean pribatuan geldi daiteke. Hori da idazlearen tragedia, ez daki non zer dagoen: fikzioan ala errealitatean, publikoa ala pribatua... Muga horretan nabil beti eror zorian: ez badut testuan nitarik zerbait ematen, ez badut naizen gauza txiki, batzuetan debaldeko horretatik zerbait ematen, ez naiz idazle gisa bakean sentitzen. Liburu bakoitzean nire haragi zati bat ematen dut. Bizia eta minbera den haragi zatia.\nTestu guztietan saiatzen naiz zerbait eskaintzera. Batzuetan begiak ixten ditut ez ikusteko zer ematen dudan. Ez bakarrik nitarik, inguratzen nauen mundutik eta munduarekiko nire harremanetik ematen dut, nire ikusmoldea demagun, harroegia izan gabe.\nEta norbaitek zure poema bat hartu eta bere eginda abesti bihurtzen duenean, ze sentipenek hartzen zaitu?\nKantariak, nire testu batez jabetzean, beste dimentsio bat ematen dio olerkiari. Aldi berean enea gelditzen da eta ez da enea: kantariak bere haragiaren pilpira eransten baitio testuari. Enetzat oso momentu hunkigarria da.\nEz dakit ez dudanetz nahitarat testu bat kantatzeko gisan idazten, kantari edo musikari batek hartuko duen esperoan. Oso primitiboa naiz alde horretarik: enetzat kantua da olerkiaren goi maila.\nBetidanik gertatu zait talde edo kantariek nire testuak hartzea. Baina ez dut beti esplikatu poemaren jatorri intimoa. Eta bere egiten dute, eta beren munduaren bizipena gehitzen diote nik idatzitakoari.\nGarai bat, izateko modu bat, sentipen bat. Bizitza nola badoan liburuarekin jalgi zen plazara Itxaro Borda (Baiona, 1959). Ordutik tai gabe, nobela, poema, artikulu. XX. Mendeko poesia kaieretan, Koldo Izagirrek, Bordaren poemagintzari eskainitako sarreran, honakoa dio: «Bordak bere gain hartzen ditu, poeta orok eritasun gisa pairatu behar duen izaera minberarekin batera, emetasunaren kontzientzia eta Euskal Herri alienatu batenganako hastio kritikoa. Iparraldeko egoera sozio-politiko eta linguistikoaren etsipengarria nitasun atzar eta aldi berean kolpatu batean txertatzen da. Honenbestez, poemek isurtzen duten goibeltasuna konformismoa inarrosteko modu berezi bat baino ez da».\nAmaia Ezpeldoi berreskuratu du azken nobelarako. Pertsonaia, detektibe, ia alter ego.


Larunbatean abiatuko da Iruñean Nafarroako Bertsolari Txapelketa - - euskalerriairratia.eus\nNafarroako Bertsozale Elkartea 2015-02-03 12:53\nIrururtzunen abestuko duten bertsolariak\nParte-hartzaile kopuru handiaren ondorioz, lehen aldiz txapelketan izena eman dutenen artean kanporaketa bat jokatu zen abenduan Iruñean. Sei bertsolari aritu ziren saio horretan eta hiruk lortu zuten final-laurdenetako txartela. Hortaz, 30 bertsolarirekin abiatuko da final-laurdenetako fasea.\nBost final-laurden jokatuko dira otsailaren 7tik 22ra, Iruñea, Irurtzun, Zubiri, Lizarra eta Lakuntzan. Horietan 18 bertsolari sailkatuko dira hiru finalaurrekoetarako. Berriozar (martxoak 7), Lesaka (martxoak 8) eta Burlatan (martxoak 15) izango dira finalaurrekoak.\nAzkenik, Elizondoko pilotalekuan jokatuko da aurtengo Nafarroako Bertsolari Txapelketako finala. Martxoaren 28an izango da, 17etan hasita. Bertan zortzi bertsolarik hartuko dute.\nAsteburuan, lehenengo bi saioak\nBi saiorekin abiatuko da asteburuan Nafarroako Bertsolari Txapelketaren edizio berria. Iruñean hasiko da aurtengo txapelketan, larunbatean. Katakraken jokatuko da lehen final-laurdena, arratsaldeko 17:30etatik aurrera.\nIruñekoa ez da asteburuko saio bakarra izango, igandean Txapelketako bigarren kanporaketa jokatuko baita Irurutzunen.\nNafarroako Bertsolari Txapelketaren inguruko xehetasun guztiak www.bertsozale.eus webgunearen barruan dagoen atal berezituan aurkitzen ahal dira. Horrez, gain, www.bertsoa.com atariak ere txapelketaren jarraipen berezia egingo du.


“Udaberriko aire purura ateratzera gonbidatuko zintuzketet, ondoz ondoko espazio eta denbora hauetan barna -arkitektura eta historia- batera ibiltzeko, Gizateriaren Ondare diren harri hauetan sinbolo bihurtuak”. José Hierro\nAlcalá de Henaresek, beste inongo hiri batek ez bezala sinbolizatzen du Hizkuntzatik, Literaturatik eta Ondaretik sortua dela. Egunero hizkuntza asko bilakatzen den hizkuntza bat, gainera. Hiriaren mintzaira plurala, exotikoa eta tolerantea da, gure hirietako mestizaia ongi definitzen duen identitate bakoitzak aberastua.\nHiriak, bere unibertsitatearen adinako jakitun, edertasuna iradokitzen du pausu bakoitzean. Errenazimenduko hiri, hiri intelektual, Jainkoari eta gizonei eskainia, bere magalean pentsatu eta idazten zuten horiei hain propio ere..\nAlcalá de Henaresen 1547an jaio eta bertan bizi izan zituen lehen urteak Miguel de Cervantesek, On Kixote unibertsalaren egileak. Bere jaiotetxeak, XVI. mendeko etxebizitza gaztelarraren eredu bikainak, Cervantesen hainbat edizio gordetzen ditu egun, museo bilakatuta.\nAlcalá erromatarren Complutumaren erakusgarri diren hainbat aztarnategi arkeologiko garrantzitsu daude, hiru kultura eta erlijioren arteko elkarbizitza ahalbidetu zuen Erdi Aroko egitura urbanistiko paregabea, eta, batez ere, Jakintzaren Hiri eta Jainkoaren Hiri perfektu da, Cisneros Kardinalaren esku abilek diseinatua, barroko eta errenazimendu garaiko eraikin aparten multzo konparaezinaz gozatzeko aukera ematen diguna, zeinen artean unibertsitateko obra handia nabarmentzen den. Aparteko aberastasun honek proiektatzen du Alcalá de Henares XXI. mendean, erreferente turistiko eta kultural bilakatuta.\nHiriak betidanik uztartu izan ditu arima alde batetik, idazketa, jakintza eta kulturak osatua, eta gorputza bestetik, pentsamenduaren bidea aukeratu zuten haientzat babesleku. Alcalá de Henaresen barna ibiltzea hiriaren eta idazlearen bide eta bizitzak jarraitzea da, kale, horma, pareta eta paperean markaturiko lorratzei jarraiki joatea. Hau dena ikuskizun dotore bat eskaintzeko prest ondo nahasia, berriztua egun eta etorkizunera irekia, XVI. mendeko urte haiekin soilik konparagarria, hemen gertatzen zen orok kondaira hots zuenekoa.


Kristau Eskolako EAEko ikasleak eskolara bueltatuko dira ikasturte amaieran\n128 ikastetxe eta 90.000 familia hartzen ditu Kristau Eskolak Araba, Bizkaia eta Gipuzkoan. 4. DBHko, 2. Batxilergoko eta Lanbide Heziketako ikasleentzat irekiko dituzte ateak ikasturte amaiera honetan, “gradualki” eta “mugatuta”. Online hezkuntzan zailtasunak izan dituzten ikasleak, errefortzua behar dutenak, azterketa bereziak egin behar dituztenak… ere itzuliko dira eskolara.\nEusko Jaurlaritzako Hezkuntza Sailaren protokoloa eta higiene neurriak dituztela argitu du Mikel Ormazabal Kristau Eskolako zuzendari nagusiak, eta gaineratu du aurretik ikastetxeak garbitu eta desinfektatu egingo dituztela, baita egoera berrirako egokitu ere.\nProtokolo horren barruan, ikastetxe bakoitzak bere hezkuntza plana egingo du, zein metodologia erabiliko duen eta zein egun eta txandatan antolatuko diren ikasturte amaierara arte. Familiei komunikatuko die plana ikastetxe bakoitzak.\nHezkuntza presentzialaren garrantzia\n“Hezkuntza presentziala ezinbestekoa da, batez ere ikasle zaurgarrienentzat, behar gehien dituztenentzat”, azpimarratu nahi izan du Ormazabalek. “Ikasle hauek eskolara bueltatzeko beharra dute, ikasturtea amaitu aurretik”.


Omenaldia euskal pilotariari / Jose Manuel Alberdi\nJOSE MANUEL ALBERDI\n“Omenaldia euskal pilotariari”\nJose Manuel Alberdi (Azkoitia, 1922). Ignazio Zuloagaren aholkuz, Donostiako Arte Ederren Eskolan egin zituen ikasketak. Gerra zibila hasi zenean, Bizkaia aldera joan zen errefuxiatu gisa, eta han itsasoratu eta Erresuma Batura eraman zuten, beste 4.000 haurrekin batera. Han bizi izan zen, eta emakumezko ongile batek ordaindu zizkion arte-ikasketak.\nIngeniaritzan ikasturte batzuk egin ondoren, arte-ikasketei ekin zien berriro, eta harrizko eta zurezko eskultura irakatsi zuen Londreseko St. Martin´s School of Art arte-eskolan. 1970. hamarkadan, Deniara (Alacant) joan zen bizitzera.\n“Omenaldia euskal pilotariari” (1990) 4 metroko garaiera duen brontzezko eskultura da. Donostiako Antigua auzoko udal-frontoiaren inguruetan kokaturik dago. Pilotari baten irudia da. Kareharrizko bloke latz baten gainean jarrita dago.\nTokia: Alfontso XIII.a plaza. Donostia


Donostiako Piratak 2012 - transistoria - Sustatu - Interneteko albistegia\n| 2012-08-14 : 13:36\nDonostiako Piraten abordajeak 10 urte bete zituen atzo Aste Nagusiaren baitan. 400dik gora ontzik eta 4.000 lagun inguruk parte hartu zuen ekimenean. Transistoria ekoiztetxea ere festa giroan murgildu zen ekitaldia grabatu eta laburpen bideoa ekoizteko.\nDonostiako Piratak from Transistoria on Vimeo.\n400dik gora almadia eta 4.000 lagun baino gehiago. Pirataz jantzita bildu ziren guztiak goizetik Donostiako portuan. Goizaldean ontziak eraikitzen aritu ziren. Lanaren ostean, herri bazkariarekin berreskuratu zituzten indarrak eta arratsaldean itsasoratu ziren.\nFermin Muguruzak eta Zuloak taldeak jendetzaren aurrean eskaini zuten kontzertua Ciudad San Sebastian itsasontzitik.\nArratsaldeko zazpiak aldera guztiak iritsi ziren Kontxako hondartzara, eta festak Alde Zaharrean jarraitu zuen.


Doinu ultramoreak. Deia, Noticias de Bizkaia\nRevolta Permanent taldeak esku artean du bere hirugarren diskoa. ‘Ultravioleta’-n zortzi kantu bildu dituzte eta horietako bakoitza ekoizle batek nahastu du. Ostegunean Bilboko Kafe Antzokian taularatuko dituzte abesti berriak\nMARTA MORALES - 2018(e)ko otsailaren 12a, astelehena - 11:47etan eguneratua\nIker Villak, Iker Aginagak, Aitor Abiok eta Mikel Becerrak osatzen dute Revolta Permanent. (R. P.)\nHamabi urte zituztela hasi ziren rapeatzen Iker Villa eta Iker Aginaga, baina 2009rarte ez zen jaio Revolta Permanent. Duela lau urte, berriz, Mikel Becerra gitarra-jotzailea (Herri Oihua) eta Aitor Abio piano-jotzaile eta konpositorea (PiLT, Matxura) batu ziren taldera. 2014an, rapa eta elektronika estiloko Genesis diskoa argitaratu zuten eta 2016an ikusi zuen argia Kimera bigarren diskoak.\nBeren ibilbideko hirugarren uzta den Ultravioleta “oso disko pertsonala eta gogorra” da mezuen aldetik, taldekideen iritziz. Heriotzak, gaixotasunak, bakardadeak, amodioak... pisu handia daukate”, azaldu du Iker Villak. Izan ere, barneko gatazkak islatzen lagundu die disko berriak bi abeslariei. “Lehen begiratuan, argia ikusten uzten ez duten elementu asko azalarazten ditu Ultravioleta-k. Horixe bera egin du disko honek gurekin. Bion bizitzaren tarte latz batean dago idatzita diskoa eta, beraz, gatazkak kanporatzen lagundu digu”, nabarmendu du Iker Aginagak.\nMusikalki, berriz, atmosfera oso ezberdinak sortzen dituzte zortzi kantuek. “Oso disko aberatsa da giroen aldetik, kanta batzuk alaiak dira, beste batzuk ilunak, eta tentsio handikoak edota dantzagarriak direnak ere badaude”, aipatu dute taldeko kideek. Aurreko lanak entzun dituenak agian adituko duen lehenengo gauza ahots melodikoen presentzia handiagoa izango da. “Disko honetan gehiago abesten dugu abeslariok, askoz gehiago”, aurreratu dute Villak eta Aginagak. Horrek, baina, ez du esan nahi estiloa aldatu dutenik. “Revoltaren esentzian dauden estiloak mantentzen dira, rapa hor dago, baita betiko oinarri eklektikoa ere, non musika elektronika, hip-hopa, metal eta rock industrialaren arrasto ugari dauden”, kontatu dute abeslariek.\nZORTZI EKOIZLE Disko honekin zerbait berezia egin nahi izan du Revolta Permanent-ek eta baita lortu ere. Espainiar Estatuko zortzi ekoizle garrantzitsuk hartu dute parte proiektuan, eta beste hainbeste abesti sortu ditu taldeak. Hain justu, abesti batez arduratu da ekoizle bakoitza: Dany Ritcher, Josep Umbria, Carlos Lillo, Jordi Gil, Manuel Colmenero, Maurizio Tonelli, PacoLoco eta Marc Parrot. Emai-tza, taldekideen arabera, “zortzi kanta ezberdin eta bitxi dira, landu dituzten produktoreak diren bezain ezberdinak euren artean, baina Revolta Permanent-en esentzia galdu gabe, eta musikalki aberastasuna areagotuz”.\nEra honetan, euskara ere munduan barrena zabaldu dute. Izan ere, Ultravioleta diskoaren helburuetariko bat horixe zen: euskara Euskal Herriko mugetatik haratago heda-tzea. “Era honetan, lortu dugu euskara estatuko zortzi estudio garran-tzitsutan sartzea”, azpimarratu du Abiok. “Beti uste izan dugu euskara ez dela Euskal Herrira mugatu behar eta, ahal den heinean, kanpora atera nahi izan dugu”, gehitu du Becerrak. Behin nahasketak eginda, Brooklynen (New York) egin du masterizazioa Jesse Cannonek, Limp Bizkit, The Cure eta Dillinger Escape Plan taldeekin parte hartzeagatik ezaguna den artistak.\nAitor Abiok konposatu du diskoa, eta Villak eta Aginagak idatzi dituzte kantuak. Grabazio-lanak, berriz, Mungiako Gaua estudioetan egin dituzte, Jon Asier Zubelzuren gidaritzapean. “Gure etxea da Gaua. Aurreko diskoak bertan egin izan ditugu, musikan hasi eta hezi gara bertan eta inoiz ez diegu nahiko eskertuko haien laguntza guztia”, aitortu dute Villak eta Aginagak. Oraingo honetan, gainera, estudioko lana bereziki gogorra izan da abeslarientzat. “Grabaketa denetan pila bat ikasten da, baina honetan konkretuki abeslariok izugarri sufritu dugu, inoiz baino gehiago abestu dugulako, rapeatu baino”, adierazi du Aginagak. Hala ere, une dibertigarriak eta oso positiboak ere egon dira. “Konfidantza handiko giroa sortzen da estudioan, horrek asko laguntzen du grabazio prozesuan, eta emaitzan ere isladatzen da”.\nEstudiora sartu baino lehen musika eta letrak egin behar dira. Horretarako ere konplizitate handia topatu dute. Abiok baseak konposatu ohi ditu, Villa eta Aginaga letrekin aritu diren bitartean. Ostean, letra horiekin, abestien ahotsa konposatu dute Abiok eta abeslariek. Gitarraren doinuak ere Becerrak eta Abiok batera egiten dituzte.\nDagoeneko zuzenekoekin hasi da Revolta Permanet. Izugarri gozatzen dugu oholtzan, energia deskarga handia baita guretzako, eta energia hori transmititzen saiatzen gara”, diote. Ostegunean Bilboko Kafe An-tzokian eskainiko duten doako kon-tzertuan aurkeztuko du taldeak bere azken lana. Hainbat kantu estreina-tzearekin batera, dokumental bat ere aurkeztuko dute barakaldarrek. Durangoko 40 Minutu Rock jaialdian ere izango dira, hilaren 24an. “\n“Nire helburua musikan, bizitzan bezala, jaso nahiko nukeena ematea da”\n‘Maitatzea nahiago’ lana kaleratu du Enekorak, koraren doinuen goxotasunean, bizitzari egindako diskoa\nLaburbira euskarazko film laburren zirkuituak 15.edizioa du aurten\nAlos Quartet laukotearen ‘Garden’ diskoak aurrera jarraitzen du, 30 emanaldi baino gehiago eman ondoren\nEl Barça y el Sevilla acuerdan disputar el título en el estadio del Atlético el 21 de abril\nLas lesiones "están suficientemente demostradas" y se produjeron cuando "estaban en manos de la Guardia Civil"\nLos médicos se ven saturados en atención primaria\nEmpresas que contraten por más de 1.250 euros deducirán el 25%


«Argentinan prestigioa du euskarak, hemen duena baino gehiago» - Goierriko Hitza : Goierriko Hitza\n«Argentinan prestigioa du euskarak, hemen duena baino gehiago»\nDani Oiarbide (Idiazabal, 1979) euskara irakaslea da Argentinako La Plata hirian. Bi urte egin ditu bertako unibertsitatean, Euskara eta Euskal Kulturaren inguruko ikastaroa ematen.Harritu al zaitu Argentinako euskara ikasleen mailak?Ez nau guztiz harr...\nDani Oiarbide (Idiazabal, 1979) euskara irakaslea da Argentinako La Plata hirian. Bi urte egin ditu bertako unibertsitatean, Euskara eta Euskal Kulturaren inguruko ikastaroa ematen. Harritu al zaitu Argentinako euskara ikasleen mailak? Ez nau guztiz harritu. Lehenagotik ere banuen haien berri. Maizpiden egiten dut lan eta Hego Amerikako ikasleen tutorea izan naiz. 2012an, Argentinara joatea egokitu zitzaidan eta agian orduan izan zen niretzat kolperik handiena. Hori baino gehiago harritu nau bertako euskal komunitatearen antolaketak. Ehun euskal etxe daude guztira, Euskal Aste Nazionala antolatzen dute, Buenos Aires Celebra el País Vasco festibala ospatzen da… Badira hainbat ekitaldi oso garrantzitsuak direnak. Asko harritu nau baita ere Argentinako gizartean euskaldunak zenbateko prestigioa duen. Nire ustez, hemen ez bezala. Nolako irudia esango zenuke dutela euskaldunari buruz? Batetik, izan daiteke euskaldunak gauza batzuetan idealizatuta egotea, ez dakit. Baina bestetik, oinarri batzuk han sendoagoak daudela iruditzen zait. Hango euskal komunitateko kide batek ez du ulertzen hemen nola dagoen jendea euskaraz ez dakiena, zergatik ez den interesatzen bertako kulturarekiko. Oinarri sendoagoa dute zenbait arlotan. Adibidez, harritu egin nau han zein garrantzitsua den Gernikako arbola abestia. Hemen ez dugu kantatzen. Nire inguruan ez dugu abesti berezitzat. Han euskal komunitatearen himnoa da eta ekitaldi nagusietan Argentinako ereserkia eta Gernikako arbola kantatzen dira. Eta pentsatzen jartzen bazara, Gernikako arbola oso garrantzitsua da. La Platan, esaterako, plaza nagusian, alde batean katedrala dago, beste aldean udaletxea eta plaza horren erdian Gernikako arbola dago, 1957an landatutakoa. Hemen frankismo bete-betean ginenean, han arbola landatzen ari ziren. Han dagoen oinarria oso sendoa da. Hortaz, nola ikusten gaituzte han? Niri gehiago harritzen nau nola ikusten ditugun guk haiek. Iruditzen zaizu diasporarekiko dugun harremana gehiago landu beharko litzatekela? Zalantzarik gabe. Nire ustez oso esparru zabala dago lantzeko bai enpresa munduan, bai eskolen artean, kultura arloan… Gainera, gurea bezalako herri txiki batentzako oso garrantzitsua da teknologia berriek eskaintzen dituzten aukerak ere aprobetxatzea. Internetekin Argentina ez dago horren urruti. Beste edozein herrik gurea bezalako diaspora bat izango balu, demagun, katalanek izango balute, inbidiatan egongo ginateke. Bada, guk daukagu eta sekulakoa da. Diasporako euskaldunek lotura oso indartsua dute gurekiko eta zubigintza lanean sakontzea ezinbestekoa da. Ematen ari zaren ikastaroan zein alor jorratzen dituzue euskara klaseetatik aparte? Ikastaroaren izena Lengua y Cultura vasca da. Alde batetik, hizkuntza lantzen dugu. Eta beste aldetik, Euskal Herriko kulturaren hainbat alor jorratzen ditugu. Adibidez, hemengo inauteriak, dantzak, musika… Gaurkotasunezko gaiak jorratu ditugu eta tailer desberdinak antolatu dira. Txalaparta tailerra egin dugu, baita zine ziklo bat ere. Bestalde, hainbat hitzaldi antolatu ditugu. Fito Rodriguez idazlea eraman genuen, Toti Martinez de Lezea idazlea ere bertan izan zen, Elena Odriozola ilustratzailea, politikariak, bertsolariak… Argentinara doan jendea han dagoela aprobetxatzen saiatzen gara, unibertsitatean solasaldiak antolatzeko. Bertako euskal komunitatean ere jende interesgarri asko dago eta haiei ere eskatu diegu hitzaldiren bat edo beste. Zerk bultzatu ditu zure ikasleak euskara klaseetara eta euskal kulturari buruzko ikastarora? Gehienak euskal jatorriko argentinarrak dira eta uste dut orain erronka dela euskal jatorririk ez dutenengana iristea. Oso bitxia da batzuek behar handiagoa sentitu dutela euskara ikasteko, beste edozein hizkuntza ikastekoa baino, ingelesa barne. Konturatzen zara hala dela euskal etxeetan eta Euskal Herriarekin dituzten kontaktuetan. Harreman horiek pisu handia dute haien egunerokotasunean. Bestalde, euskarak han prestigioa du. Hemen duena baino handiagoa. Berdin gertatzen da beste hizkuntza gutxituekin ere? Kuriosoa da euskarari prestigioa aitortzen zaiola baina bertako jatorrizko hizkuntzekin ez dela horrela gertatzen. Han komunitate guaraniak ezagutu ditugunean adibidez, eta oso egoera kezkagarrian daude Argentinan, konturatzen zara gizartean talde horiek oso baztertuta daudela. Argentinako zenbait euskal girotan esaten duzunean gu Europako guaraniak garela, inondik inora ez dute identifikatzen euskalduna guaraniekin edo maputxeekin. Euskaldunok, gure txikitasunetik eta biziraun nahian gabiltzalako identifikatuta sentitu gaitezke herri indigenekin, baina Argentinako euskaldun batzuentzako ikuspegi guztiz berria da. Aurten Euskal Astea Macachín herrian antolatu da. Izan al zara bertan? Bai. Argentinako panpan dago herria eta bertan bada pisu handiko euskal etxe bat, hotela ere badena, Euzko Alkartasuna izena duena. Euskal Astean herrialde guztiko dantzariak elkartzen dira eta ni ez naiz sekula dantzaria izan baina aurten La Platako dantza taldean hasi naiz eta bertan dantza egin genuen. Nola diren gauzak, hemen egitera animatu ez nintzen gauza bat han egin dut. Argentinako Idiazabal herrian egon al zara? Bai, Idiazabalgo lagun batekin joan nintzen herria ezagutzera. Cordobako probintzian dago eta hemengo Idiazabal herriarekin dago senidetuta. Herri txiki eta polit bat da. Orain dela gutxi albiste izan da uholdeak izan direlako. Familia ere baduzu han, ezta? Bai. Aitaren lehengusu batzuk ditugu han. Idiazabalgoak, Akutain baserrikoa emaztea eta Zabaraingoa gizona. Urte asko daramatzate han, gazterik joan ziren. Haiekin elkartzeko aukera izan dut. Oso emozionantea izan da han elkartzea eta haien etxea ezagutzea.


Belodromoa Ikastetxeetan ekimenak zinemaren eta zientziaren magia eramango du ikasgeletara – GAUR DONOSTIA\nBelodromoa Ikastetxeetan ekimenak zinemaren eta zientziaren magia eramango du ikasgeletara\nGipuzkoako ehunka ikaslek ‘Harrapatu bandera’ filma ikusi ahalko dute, zeina NASAko fisikari Eneko Axpek aurkeztuko baitu.\nBigarren urtez jarraian, Donostia International Physics Center (DIPC) erakundeak eta Euskadiko Filmategiak, Donostia Zinemaldiarekiko lankidetzari esker, ikastetxeetarako film bat programatu dute, Belodromoa Ikastetxeetan ekimenaren bitartez. Oraingo honetan, Harrapatu bandera da hautaturiko filma, eta 6 eta 11 urte bitarteko Gipuzkoako ehunka ikaslek gozatu ahalko dute euren ikastetxeetan, euskarara bikoiztuta.\nCovid-19aren pandemiak belodromoa zinema-areto erraldoi gisa erabiltzea galarazi du, eta horregatik, aurten, salbuespen gisa, ikasleentzako emanaldiak ikasgeletara eramango dituzte. Hala ere, orain Belodromoa Ikastetxeetan deritzon jarduerak bere mamiari eutsiko dio eta zinemaren eta zientziaren magia uztartuko ditu berriro, NASArako eta Stanford Unibertsitaterako lan egiten duen Eneko Axpe fisikari euskaldunak bideoz grabatutako aurkezpena izango baitu.\nHain zuzen ere, Enrique Gatok zuzendutako Harrapatu bandera animaziozko film luzeak 12 urteko mutiko bat du protagonista, Mike, astronauten semea eta biloba, zeinak beti amestu izan duen «harrapatu bandera» jokoan irabaztea. Bere familia adiskidetzeko, historiako banderarik esanguratsuena harrapatu beharko du: astronautek Apollo 11 misioan Ilargian ipini zutena.\nZientziaren irudi positiboa transmititzeko, Eneko Axpek filma aurkeztuko du, NASAn izandako esperientziaz hitz egingo du eta, ondoren, ikasleen galderei erantzungo die geroagoko hitzordu batean. Gainera, saioaren argazki bat edo landutako gaiarekin lotutako marrazkiak eta esku-lanak partekatzera animatuko dira ikasleak.\nDonostia International Physics Center fisika eta antzeko diziplinak ikertzeko nazioarteko zentroa da, eta, gainera, ezagutza zientifikoa gizartearekin partekatzeko ardura hartzen du bere gain. 2019an, 27 ikastetxetako 13.000 ikasle inguru bildu zituen Belodromoko saioetan. Gainera, 2018az geroztik eta urteko lehen hiruhilekoan, Euskadiko Filmategiak, DIPCk eta Zinemaldiak zinema eta zientziazko ziklo bat antolatzen dute Tabakaleran, helduei eta Batxilergoko ikasleei zuzendua. Ziklo horren programan, kultura zinematografikoa eta zientifikoa transmititzea helburu duten filmak, eztabaidak eta dibulgaziozko hitzaldiak bildu ohi dira, gaur egun nazioarteko 4.000 zientzialarik baino gehiagok lan egiten duten hiri batean; izan ere, zifra horren arabera, Europan biztanle bakoitzeko zientzialari gehien dituen hirietako bat da Donostia. Horrek agerian zuten du zinemako hiria izateaz gain, Donostia zientziako hiria ere badela.\nLEHEN FISIKARI EUSKALDUNA NASA-N\nEneko Axpe (Barakaldo, 1986) NASAn lan egiten duen lehen fisikari euskalduna da, eta Stanford Unibertsitatean (Kalifornia) ere egiten du lan, zehazki, biomaterialen esparruan. Aeronautika eta Espazioaren Agentzia Nazionalean (NASA), Axpek ikertzen du nola aldatuko liratekeen astronauten hezurrak grabitaterik gabe, Martitzerako epe luzerako espazio-bidaia baten testuinguruan. Cambridgeko Unibertsitateko irakasle eta ikertzaile izan zen. EHU Euskal Herriko Unibertsitatean egin zuen doktoregoa, eta Oxforden eta Harvard Unibertsitatean ere ikertzaile bisitari izan zen. Duela gutxi, Ikerbasqueko fellow ikertzailearen kontratu bat lortu du, eta horri esker Euskadira itzuliko da bere ikerketa-karrerarekin jarraitzeko. Zientzian lan egiteaz gain, artista ere bada Axpe: film laburren zuzendaritza ikasi du eta konpositorea ere bada, bereziki hip hopekoa eta musika elektronikokoa.\nAnterior Entrada anterior: El club de remo Kaiarriba Donostiarra e IMQ vuelven a cruzar los remos\nSiguiente Entrada siguiente: Belodromoa ikastetxeetan llevará a las aulas la magia del cine y la ciencia


Mediatekako lan gatazka konpontzeko Udalaren gaitasun eza salatu du EH Bilduk | Bilbo Hiria | BILBOTARRA\nMediatekako lan gatazka konpontzeko Udalaren gaitasun eza salatu du EH Bilduk\nEH Bilduren Bilboko udal taldeak elkartasuna adierazi die greban dauden Alondegiko Mediatekako langileei eta instituzioek irtenbide bat bilatzen laguntzea eskatu du Administrazio Kontseiluan.\nNAIZ|2018/06/14 13:56 Eguneratua:\nAzkuna Zentroa. (Bilboko Udala)\nOrain dela bi aste Alondegiko Mediatekako langileek mugagabeko grebari ekin zioten. Hori dela eta, gaur burutu den Alondegiko Administrazio Kontseiluan Udal gobernuak esfortzu handiagoa egin dezala eskatu du EH Bilduk lan gatazkari irtenbidea bilatzeko eta Mediatekako langileei lan baldintza duinak eskaintzeko.\n«EAJk erabaki zuen azpikontratazioan oinarritutako sistema hau abian jartzea. Orain ezin du beste alde batera begiratu. Mediatekak zerbitzu publiko bat eskaintzen du eta Udalaren ardura da lan baldintza duin batzuk eskaintzea», esan du Alba Fatuarte, EH Bilduko zinegotziak, komunikabideetara igorritako oharrean.\nFatuartek elkartasuna adierazi die Mediatekako langileei. «Gogoratu behar da hiriarentzat eta hiritarrentzat oso garrantzitsua den lan bat egiten dutela. Kalitatezko zerbitzu bat eskaini nahi badugu, lan baldintza duinak eskaini behar ditugu. Ezin da onartu langileek 9€ kobratzea lan egindako ordu bakoitzeko eta enpresak bikoitza baino gehiago fakturatzea».\nOstegun honetan egingo den Alondigako Administrazio Kontseiluan negoziazioaren inguruko informazioa eskatuko du EH Bilduk. Aldi berean, Nekane Alonso Kultura eta Alondegiko Administrazio Kontseiluko presidentearen agerraldiaren zain dagoela gogoratu du. EH Bilduren udal taldeak zein neurri hartuko dituzten Mediatekako langileen lan balditza duinak bermatzeko galdegin nahi dio Alonsori.


Natusfera · Herpestes javanicus (É. Geoffroy Saint-Hilaire, 1818) (Parke Nazionalen Sareko INBADITZAILEAK)\nAsiako mangosta txikia\nGorputz luzeko eta hanka laburreko mangosta txikia (50-67 cm-ko luzera eta 305-662 gramo). Buru luzanga mutur puntadunarekin eta iletik oso gutxi ateratzen diren belarri txikiekin. Isats sendoa oinarrian, pixkanaka estutuz doana. Oinetan 5 hatz eta erpe luze eta zorrotz ez barneragarriak. Ile motza, leuna, kolore marroi ilunekoa urre-koloreko orbanekin (sabelaldea argiagoa).\nOso dieta anitz eta malgua duen espezie omniboroa, normalean ugaztunak, txoriak, herpetofauna, ornogabeak eta landareak jaten ditu (portzentaje aldakorrean eskuragarritasunaren arabera). Bi edo hiru belaunaldi izaten ditu urtean eta umealdi bakoitzean hiru kume izaten ditu. Emeak 10 hilabeterekin iristen dira heldutasun sexualera.\nEguneko ohitura bakartiak ditu eta askotariko habitatetan bizi daiteke, nekazaritza-zonaldeetatik kostaldeko zonaldeetara, bai eta ur-bazterretan, hezeguneetan, basamortu-zonaldeetan eta abarretan ere. Hala ere, nahiago ditu habitat lehorrak, larrediak eta baso trinkoko landaredia.\nEspezie Exotiko Inbaditzaileen Espainiako Katalogoa – Ugaztunak 1


Tokiko agintariek ikastunak kontratatzeko aparteko laguntza ekonomikoa\nBerreskurapen planaren barruan, 3ko uztailaren 000etik 1eko otsailaren 2020ra arte egindako ikaskuntza kontratuetarako 28 euroko aparteko laguntza ekonomikoa tokiko agintariei esleituko zaie, behar izanez gero atzeraeraginez.\nMadame Élisabeth Borne, Lan, Enplegu eta Integrazio ministroa, Madame Jacqueline Gourault, Lurralde Kohesio eta Tokiko Agintariekin Harremanetarako Ministroa, Madame Amélie de Montchalin, Eraldaketa eta Funtzio Publikoko Ministroa. eta Olivier Dussopt jaunak, Kontu Publikoez arduratzen den ministro delegatuak, tokiko agintarien barruan ikasteko laguntza indartzea iragarri dute.\nSusperraldi planaren barruan, Gobernuak 23ko uztailaren 2020an jarri zuen abian "gazte 1, irtenbide 1" plana 26 urtetik beherako gazteei bizitza profesionalean sartzea errazteko.\nIkastaroa laguntzeko eta, horrela, gazteen enplegua bultzatzeko gailu aparta zabaltzen da.\nZerbitzu publikoa ahalegin horretan bere papera betetzen ari da. Ikastaroa gazteek lan merkatuan sartzeko aukera ematen duen sarbide bidea da, zerbitzu publikoen lanbideak ezagutzeko aukera eskaintzen dien bitartean. 40 gazte baino gehiago ...\nTokiko agintariek ikastunak kontratatzeko aparteko laguntza ekonomikoa Uztailaren 10, 2021Tranquillus\nREAD Berreraikuntza: langileek atzera egiteko eskubidea gauzatu al dezakete?\nAtzeranzkoHitzarmen kolektiboak: bermatutako urteko ordainsaria kalkulatzeko, kontuan hartzen al duzu koefiziente zuzena?\nSuivantMacron hobaria ez da berrituko 2021ean\nAlbiste agentziako kazetaria kaleratzeko kalte-ordaina: jurisprudentzia atzera botatzea\nCÉP - Garapen profesionalerako aholkularitza\n10 sekretu lan bilaketa arrakastatsurako\nSektore publikoko ikaskuntza-kontratuak


Barrabilak | Hitz beste\n2010-04-30 by Anjel Lertxundi\nBeste mendizale bat hil da mendian. Tolo Calafat zuen izena. Izotzetan geldituko da betirako. Juanito Oiartzabalek haien bila igo nahi izan ez zuten lau sherpengatik:\n← Teoria eta patrika\n8 thoughts on “Barrabilak”\n2010-04-30 at 12:41\nNahiko korapilotsu dugu arazo hau.\nNik bezelako mendiarekiko zaletasuna duen lagun batek, Everesti buruzko e-mail harrigarri eta beldurgarri bat bidali zidan. Antza denez, mendi hartan 200 mendigoizale hilik daude, haietariko 40 gailurrera igoteko bidezidorraren bazterretan ageritan daude, sarritan inguratu behar gorpua ez zapaltzeko. Azken bolada honetan, idatzita ez den lege baten arabera, mendizalea zauritu larri gertatzen baldin bada eta oinarrizko kanpamentura eroateko ez badago aukerarik, bazterrean uzten da, gailurrera jarraitu eta jaisterakoan oxigeno botilak eta elikagaiak utzirik beherantz abiatu laguna abandonaturik. Sarritan bizirik.\nE-mail honek testigantza beldurgarria dakarkigu: emakume baten erregu eta negar batean bakarrik ez uzteko gorantz edo beherantz zihoazenaren arreta bereganatu ezinik. Money is money.\nBeste aldetik, diotenez, mundu osoan sorospen-lanak egiteko helikoptero berezi bakarra dago; eta honek ere, joan ahal du hango haize bolada bortitzak ez daudenean.\nBeraz, zer egin? Beren bizitzak arriskatu behar al dituzte sherpek mendigoizale zurien nahiera eta titulu-goseagatik?\nHorrelako espedizio batera doan lagunak badaki, edo jakin beharko luke, zer gerta dakiokeen.\nAi Joanito, ispiluan begira iezaiok eure buruari says:\n2010-04-30 at 13:08\nGailur-gose denak ez du eskubiderik inongo xerpak ezertara behartzeko. Haiek bizimodua ateratzen ari dira, besteok berriz, bizimodua ziurtaturik dute eta balentria bila dabiltza.\nKorearra harrapatuko balu, lepoa moztuko liokeela ere esan omen du; horrelakoxea da Joanito. Miresmen gutxi, beraz, horrelakoarekin.\nNon da gizalegea? Pertsonaje hauen beharrik ez du munduak. Zirkoan ez al luke leku egokiagoa mendian baino?\n2010-04-30 at 13:15\nmendizaletasuna merkatu bihurtu dute, batek bi besteak hiru ;hola dabiltza gaurko heroiak bailiran inolako errespeturik gabe mendiari askotan bakarrik periodisten esanetara mogituz, ezdituzte beren egintzak goratuz baizik herriaren heroiak bezala agertuz ,ezdute balio beren hobekuntza partikularerako egunkaietako medioen propadandarako egiten dituztebeen hazainak\nniri ere ez says:\n2010-04-30 at 15:15\nniri ere ez zait ba batere gustatu juanitok sherpekiko azaldu duen jarrera. hara igotzen denak badaki dagoena zer den, beraz, horrelako zerbait suertatzen bazaizu… ba sentitzen dut, bihotzean, baina ezin da mezpretxatu beste batzuen jarrera, norberak ere egingo ez zuketenean.\n2010-04-30 at 16:24\nKorearrarekin zeuden sherpak ez zetozen bada gailurretik, Juanito bera bezalaxe? Sherpek ez dute nekerik, osasun arazorik pairatzen egindako ahaleginagatik? Juanito lagunaren bila itzuli ez zen bezalaxe, ez al dute eskubiderik sherpek erabaki bera hartzeko? Korearrak bere sherpei “agindu” egin behar ziela ere esan omen du Juanitok eta “bere” sherpatako bat izan zela atzo goizean oxigenoa eta zakua hartuta Calafaten bila aritu zena. Hizkera mota honi jabego ideiaren antza hartzen diot nik. Gai korapilatsua, bai gero!\n2010-04-30 at 20:03\nGai korapilatsua? Denok nahiko argi dugula iruditzen zait niri.\n2010-05-01 at 2:02\nKontu itsusia duk gaizki erraka aritzea norberaren lana dena edo izan daitekeena bertze batek egin nahi ez izateaz. Are kontu itsusiagoa duk joeraren bidez ez erakustea beti eredu sakratutzat hartzen ohi izan dena. Leinuaren bidezko mailaketa egiteak hagitz izen adierazgarria dik, arrazakeria. Baina, Jainkoarren! Nehork ez dik ixilaraziko ergel sorta hau hil berri denaren emaztea nahiz seme-alabak pairatzen ari direnari min handiagorik ez gehitzeko? Ahozabal galantoi ez zaiea gogoratzen haurride, senar, seme edo adiskide bat galdu dutenen oinazea? Bere burua zuritu edo zuzenetsi beharrean, bertzeri bat-bederaren hobena egotzi gabe, senideak laguntzen aritu beharko liketek.\n2010-05-01 at 20:28\nHau dela, bestea dela, … . Begi bistan dago zein den batzuen naturan aritzeko modua.\nGure Telebistan, besteak beste, eredu lotsagarri bat zabaltzen ari da (El Conquistador …), eta eredu bereko jende moduaz hitz egiten ari gara.\nLaguna, begirunea, elkartasuna, berdintasuna )gaur Maiatzaren 1a) … zelako berbak! Balio eskasekoak batzuentzat.


Udaltalde 21 Nerbioi-Ibaizabalek jakinarazi nahi du Etxebarriko Eskolako Agenda 21 Foroa egin dela asteartean, maiatzaren 29an, Udaletxeko osoko bilkuren aretoan. Ekitaldian parte hartu dute Loren Oliva Alkateak, Miguel Ángel Herrero Alkateordeak, Zuriñe De la Horra Zinegotziak eta 9 ikaslek osatutako ordezkaritza batek, Etxebarri BHIko Eskolako Agenda 21 programa koordinatzen duen irakasleak lagunduta, bai eta Miren Aguirreazkuenaga, Eusko Jaurlaritzaren Ingurugela-CEIDAko ordezkari batek ere. Ekitaldiak amaiera ematen dio 2017-2018 programari, Klima Aldaketaren aurrean zer? gai nagusi hartuta.\nEtxebarriko Udalak eta Kukullaga ikastetxeak energia aurrezteko Euronet 50/50 Max proiektuan parte hartzeko hitzarmena sinatu dute\nUdaltalde 21 Nerbioi-Ibaizabalek jakinarazten duenez, ostegunean, maiatzaren 24an, sinatu zen Euronet 50/50 Max proiektuan parte hartzeko Etxebarriko Udalaren eta eskolaren arteko hitzarmena.\n« primera«456789101112»última »


Gosea | El Correo\nTXANI RODRÍGUEZ Viernes, 17 febrero 2017, 01:59\nBizitzan zehar, geure itxura eta pertsonalitatea ez ezik, hiztegi pertsonala ere aldatzen doa. Haurtzaroan, zenbait hitz nagusitzen dira geure ezpainetan: 'jolasa', 'txangoa' edo 'beldurra', besteak beste. Nerabetasunean, 'maitasuna', 'azterketa' edo 'ametsa' terminoak garrantzitsu bihurtzen dira. Heldutasunean, 'hipoteka', 'erantzukizuna' edo 'ongizatea' hitzek euren tokia aldarrikatzen dute. 'Analisi', 'pentsioa' edo 'ortua' berbek zahartzaroarekin errimatzen dute.\nDenboraren poderioz, hitz batzuen esanahiak ere aldatuz doaz. Batzuek garai batean baino arruntagoak dirudite; 'gaixotasuna', esaterako. Eta beste batzuk ikaragarriagoak egiten dira urteak pasatzen diren heinean; azken multzo horretan, 'gosea' elea azpimarratu nahi dut. Txikitan, gosea zen urtebetetzeetako tarta probatzeko premia laburra. Institutuan, eguerdiko txirrina entzun baino lehen sentitzen nuen deserosotasuna. Unibertsitateko garaian, lo gelditzen baldin banintzen goizetan, ozta-ozta iristen nintzen autobus geltokira, eta, horren ondorioz, ez nuen ezta kafetxorik hartzeko paradarik ere Leioara iritsi arte. Baina gosea, benetako gosea, beste hainbat herritan kokatzen nuen nik beti. Arazo arrotza zen gosea geuretzat. Kezkagarria oso, baina arrotza.\nEgun, gosea gizartean zabaldu da. 314.000 haurrek ez dute bermatuta Espainian jan beharko luketen haragi, arrain edo fruta kopurua. Euskal Autonomi Erkidegoan, nahiz eta egoera hobea izan, zenbait GKEk eta erankundek eskatu dute eskolako jantokiak udan irekita uztea, 57.000 haur pobrezia arriskuan baitaude.\nZaila egiten zait ulertzea nola ailegatu garen hona. Martín Caparrós idazle eta kazetariak argitaratutako El Hambre izeneko liburua irakurriko dut udan, gauzak hobeto ulertzeko. Momentuz, Karlos Linazasororen azken liburuko esaldi ironiko baina esanguratsu bat etorri zait burura: «Balioen krisia izugarria da, inoiz ez bezalakoa ere esango nuke. Burtsara begiratu besterik ez dago». Begi-bistakoa da bestelako hainbat interesi begiratzen geunden bitartean goseak gure hiztegi guztiak hozka egin dituela.\nHoróscopo de hoy 17 de febrero 2017: predicción en el amor y trabajo Ia 10.000 pertsona izan dira EHUren Unibertsitate Orientaziorako Azoketan


DonostiaEuskaraz.eus - Jainkoaren bortxaz\nHaranburu Altuna, LuisHiria, 2007 Antzerkia\nSantakrutz apaizaren pertsonaiari buruzko drama honekin, L. Haranburu Altunak Euskal Herniaren historian arrakasta eta eragin aparta izan dutenen galeria osatzen du. Bortxa eta fanatismoaren erretaula burutzen da bertan eta gaurko biolentziari buruzko galdera egiten da Hernialdeko apaizaren aitzakiaz.\n(Argia egitean SERORA dago eszenan eta mezetako arropak txukuntzen ari da. MUTILA I sartzen da eszenara).\nMUTILA I: Kaixo Serora! Don Manuelen bila nator.\nSERORA: Laster da hemen. Gosaltzera joan da meza eman ondoren.\nMUTILA I: Berak esan zigun meza ondoren etortzeko. Beste lagunen bila noa.\nSERORA: Ez du asko tardatuko (hautsak kentzeari ekiten dio orain eta ez da ohartzen SANTAKRUTZen sarreraz. Honek apaiz jantziak ditu; sotana darama eta bonetea).\nSANTAKRUTZ: Hautsa gehiegi harrotuko duzu.\nSERORA: (Izuaz) Ene Jesus! Berorri da... ez dut entzun sartzean.\nSANTAKRUTZ: Badirudi izutu zaitudala, baina nor izan zitekeen ni ez besterik.\nSERORA: Berorren galdezka etorri da gazte bat. SANTAKRUTZ: (Kezkati) Nire galdezka? Nor ordea?\nSERORA: Berorrek deitu duela esan du eta bere lagunen bila joan da.\nSANTAKRUTZ: Eta ez dator bakarrik, gainera?\nSERORA: Bakarrik agertu da baina bere lagunen bila dijoala esan du.\n(SANTAKRUTZ atera joan da eta xelatan jarri da bertan. Eszenatokiaren beste aldera dijoa orain eta leihoa zabaltzen du. SERORAk arretaz jarraitzen du apaizaren joan etorria).\nSERORA: Kezkaturik dirudi Don Manuel.\nSANTAKRUTZ: Horrela da. Garai nahasiak dira hauek eta ez da gauza erreza jakitea nor den bakoitza. Aspaldi honetan ezezagun asko dabil Hernialdeko paraje hauetan. Hemen ez da inoiz ezer gertatzen baina azkenaldi honetan jende ugariegi ikusten da.\nSERORA: Eta Mikeleteak ere bai, Don Manuel.\nSANTAKRUTZ: Horrela da bai.\nSERORA: Mutilak itxura ona zuen, ez zirudien kaletarra. (Atean jendea nabari da eta SANTAKRUTZek ahulki bat hurbildu du leiho azpira. SERORA kanpora ateratzen da eta laster dator ostera, hiru mutilei aurre hartuaz). Aurrera mutilak, hemen duzue Don Manuel.\nMUTILA I: Egun on Don Manuel!\nMUTILA II eta III: Egun on jauna!\nSANTAKRUTZ: Egunon, bai... (Mesfidati) Nor zarete zuek?\nMUTILA I: Don Agustinek bidali gaitu berorrengana.\nSANTAKRUTZ: Zein da Don Agustin?\nMUTILA II: Don Agustin Jauregi. Azpeitiko apaiza.\nMUTILA III: Berak esan digu berorrengana etortzeko. Gu prest gaude.\nSANTAKRUTZ: Zertarako prest? Ez dut nik ezer ulertzen.\nMUTILA 1: (Beste mutilei keinu eginaz eta apaizarengana hurbilduaz) Ulertzekoa da berorren kontu hartzea, baina gu konfiantzakoak gara. Don Agustinekin mendira irtenak gara eta...\nSANTAKRUTZ: (SERORAri mintzatuz) Utz gaitzazu bakarrik eta ateratzekoan itxi elizako atea ere.\nSERORA: Ondo da, jauna. (Ateratzen da).\nSANTAKRUTZ: (Mutilei errierta eginaz) Baina zer uste duzue zuek? Ezer esan gabe agertzen zarete eta nik zer dakit nortzuk zareten? Agian liberal madarikatu horietakoak zarete... edo eta zibilaz jantzitako mikeleteak. Zer dakit nik?\nMUTILA I: Jauna, jauna! ez beza horrelakorik esan. Gu jende jatorra gara. Liberalen etsai amorratuak eta esan dugun bezala Don Agustin Jauregik bidali gaitu berorrenagana. Berarekin batera altxa ginen armetan eta berarekin batera jo genuen Izarraitz mendira mikeleteak atzetik genituela.\nSANTAKRUTZ:Ez dut nik zuen istoriorik jakin nahi! Nahiko arazo ditut neronek, zuen kontuetan nahasteko.\nMUTILA II: Barka bezaigu, Don Manuel, uste gabean eta beste abisurik gabe etorri bagara. Guk uste genuen Don Agustinek aurrez abisua emana ziola, baina bistan da berorri ez dagoela jakinaren gainean.\nSANTAKRUTZ: Ondo asko ezagutzen dut Jauregi apaiza eta horregatik harritzen naiz zuekiko jakinaren gainean ez jartzea. Zer nahi duzue nigandik? Zertara zatozte?\nMUTILA III: Honezkero bidean da Don Agustin. Berak esan zigun Hernialdera etortzeko eta berorrengana jotzeko. Hemen aurkituko ginela esan zigun. Azpeitiko herrian susmopean gaude eta ez dugu elkartzerik mikeleteak kontu hartu gabe. Don Agustinek esan digu berorrengana etortzeko eta berorren esanetara jartzeko.\nSANTAKRUTZ: Zertarako nire esanetara?\nMUTILA I: Mendira irteteko!\nMUTILA II: Armak hartu eta altxatzeko!\nMUTILA III: Karlos erregea ekartzeko!\n(SERORA dator eszenara eta belarrira mintzatzen zaio apaizari)\nSANTAKRUTZ: Zoazte orain mutilak. Norbait dator eta berarekin hitz egin behar dut. Zoazte serorarekin.\nMUTILA I: Ondo da, Don Manuel. Bagoaz, baina ez gara urrutira joango. Fede handia daukagu berorrengan eta geure buru izatea nahi genuke. Denbora latzak bizi ditu Euskal Herriak eta berorri bezalako gizonen beharra dugu euskaldunok.\nSANTAKRUTZ: Zoazte orain mutilak... zoazte! (Ateraino laguntzen die apaizak eta iluna egiten da eszenan)


Gonbidatu haurrak sukaldean, non making parte hartzeko ahal izango dute lehen hurbilketa bat eta plater desberdinak dastatuz.\nudako free orduak aprobetxatu dute Sortze-jarduera bat ere.\nhainbat herrialdetako plater tipikoak ezagutzen dute.\nbere fina eta Psikomotrizitate baliatu dute.\nbere zentzumenak ezberdinak usainak, koloreak, testurak eta zaporeak kontaktuan baliatu dute.\nbere estetikaren zentzua erabili beharko dute.\nlankidetza eta talde-lana martxan egongo dira.\nSaioak honela antolatuko da:\nErritmoa atalean: Salute, zuzendutako "esnatu" taldearen harmonia sortzen eta giro alaia sustatzeko jolasak eta abestiak.\nSukaldaritza: errezetak eguna prestatzen.\nDastatze eta itxi Probatu zer egosi ditugun eta istorio bat hain hurbil entzuteko.\nlau saio bereizi aurreikusi dira:\nSabor Mexico bat, Tropical Taste, Mediterraneoko jatetxe Zapore eta etxeko postreak:\nPopular Free Ateneo de Almodóvar del Rio at inskripzioa.


«Times Square»: berrikuspenen arteko aldeak - Wikipedia, entziklopedia askea.\n«Times Square»: berrikuspenen arteko aldeak\nTimes Square (aldatu)\n15:35, 4 iraila 2008ko berrikusketa\n110 bytes added , Duela 12 urte\n14:58, 4 iraila 2008ko berrikusketa (aldatu)\n(Orrialde berria: '''Times Square''' Manhattaneko (New York) kale-gurutzadura nagusi bat da, Broadway-k eta Zazpigarren Hiribideak elkar gurutzatzen duten puntuan kokatua, eta West 42...)\n15:35, 4 iraila 2008ko berrikusketa (aldatu) (desegin)\n[[Irudi:Times Square (Tall).jpg|thumb|250px|Times Square]]\n'''Times Square''' [[Manhattan]]eko ([[New York]]) kale-gurutzaduragurutze nagusi bat da, [[Broadway]]-k eta [[Zazpigarren Hiribide]]ak elkar gurutzatzen duten puntuan kokatua, eta West 42nd Street-etik West 47th Street-eraino hartzen du.\n"Square" deritzon arren, berez kaleen gurutzadurakkale-gurutzeak osatzen duen espazio ireki samarra da, baina oso zabala ere ez.\nLehen [[''Longacre Square]]'' zeukan izena, eta bere gaur egungo izena 1904ko[]ko apirilean hartu zuen, ''[[The New York Times]]'' egunkariaren bulegoak bertako eraikin batean kokatuta zeudelako.\n1930eko Depresio Handiaz geroztik, auzune arriskutsutzat jo zuten. 1960ko hamarkadatik 1990eko hamarkadaren hasierara arte, bertan kokaturiko ikuskizun pornografikoak zirela-eta, narraskeria- eta likiskeria-kutsua izan zuen. 1990eko hamarkadaren erdialdetik aurrera, [[Rudolph Giuliani]] alkateak inguru hori guztia "garbitzeko" ekimen bat aurrera eraman zuen, segurtasuna handituz eta turistak erakartzeko moduko jarduerak eta establezimendu garestiak irekiz. Eraldakuntza horren alde daudenek diote auzoa orain seguruagoa eta garbiagoa dela. Kritikoek esaten dute, ordea, aldaketa horiek Times Squareren nortasuna urardotu edo "[[disneyfikazio|disneyfikatu]]" egin dutela.\nTimes Square munduko plazarik ezagunenetarikoa eta bizienetakoa da, bere trafiko burrunbatsuarekin eta jendearen presakako joan-etorriekin.\nTimes Square ezaguna da:\n1.- *Bertan dauden '''iragarki elektroniko''' ugari eta ikusgarriengatik.\n2.- *Inguruan kokaturiko '''antzoki'''- kopuru handiarengatik.\n3.- '''*Gabon zaharrean''' urte berriari ongi-etorria emateko bertan egiten den ospakizunarengatik.


Txilinporta txiki baten askapena. – Centro Martioda\nUrriak 3an familia batek errepidetik hartutako txilinporta txiki bat ekarri zuen zentrura. Animalia hipotermikoa zegoen eta apur bat argal, baina ez zuen beste ezer gehiagorik.\nZiurtatu ginenean bere pisuan zegoela, lumak ondo zituela, eta guztiz iragaitzak zirela askatu genue. Hemen azaroak 24ko askapena.


USURBILen dagoen paketeria antolatzen eta banatzen duen enpresak biltegiko morroiak eta eskorga-gidariak behar ditu.\nFuntzioak: biltegiko lanak, salgaiak jartzea, albaranak kontrolatzea eta eskaerak prestatzea.\nBaldintzak: eskorgak indarrean duen txartela eduki behar da, baita erabiltzen esperientzia ere. Esperientzia biltegiko lanetan. Astelehenetik larunbatera lan egiteko prestasuna, lanaldi erdian, goizeko edo arratsaldeko txandetan (06:00 goizeko txandaren kasuan, garraiobidea izatea). Donostialdean, Oarsoaldean eta/edo Tolosaldean bizitzea baloragarria da.\nEskaintzen da: hileko kontratuak, 4-5 hilabetera arte berritzeko aukerarekin. Bbdd baliogabeko kide izatea eta irun, oiartzun, donosti, andoain eremuetako logistika-sektoreko lanpostuetarako hautagai izatea.


Gipuzkoako Foru Aldundiak aurreko urtean baino 456 milioi euro gutxiago bildu ditu | Economía | Naiz\nGipuzkoako Aldundiak 2020ko lehenengo sei hilabeteetako zerga bilketaren datuak argitaratu ditu eta, guztira, 456 miloi euro baino bildu ditu, ia %20ko murrizketa 2019arekin alderatuta. Erakundeak aipatu duenez, beherakada zerga nagusietan islatzen da batez ere, osasun krisia arlo ekonomikoan izaten ari den inpaktua dela-eta.\nLangile batzuk Gipuzkoako enpresa batean. (Gipuzkoako Foru Aldundia)\nZerga bilketa metatua %19,9 murriztu da Gipuzkoan uztailera arte, aurreko urteko denboraldi berdinarekin alderatuta, Foru erankundeak jakinarazi duenez. Guztira 1.831 milioi euro bildu dira eta, ondorioz, 2019an baino 456 milioi euro gutxiago batu dira.\nZehaztu duenez, alde batetik, sarreren arloan beherakada nabarmena izan da, %14,2 murriztu baitira; itzulketek, bere aldetik, %1,2 egin zuten gora.\nBeherakada zerga nagusietan islatzen da batez ere, covid-19 gaitzak sortu duen mundu mailako pandemiak eragin duen osasun krisia arlo ekonomikoan izaten ari den inpaktua dela eta. Gainera, kontuan hartu behar da kanpaina hilabete bat luzatu dela PFEZaren eta Ondarearen gaineko Zergaren kasuan.\nZifrak xehatuz gero, eta Errentaren gaineko zergarekin hasiz, lan atxikipenen atalean 17,1 milioi gehiago jaso ditu Ogasunak (+%2). Hala ere, PFEZ bere osotasunean hartuta emaitza negatiboa da, pasa den urtean baino 141,7 milioi gutxiago batu baitira (-%17).\nSozietateen gaineko Zergari dagokionez, kuota diferentzial garbiak 6,8 milioi euro gutxiago jaso ditu: sarrera gordinak 4,3 milioi euro jaitsi dira, eta itzulketak 2,5 milioi eurotan murriztu dira.\nBestalde, Aldundiak kudeatzen duen BEZari dagokionez, zerga bilketa metatua %16,6 jaitsi da aurreko urtearekin alderatuta, hau da, 107,8 milioi euro gutxiago: 74,5 milioitan jaitsi dira sarrerak (-%9), itzulketak 13,3 milioi jaitsi dira (-%3,1) eta lurralde arteko doikuntzak 46,6 milioi eurotan murriztu dira (-%18,6).\nZerga berezietan, Hidrokarburoen gaineko Zerga 40 milioi eurotan jaitsi da (-%16,8). Azkenik, Estatuarekiko doiketei dagokionean, BEZari dagozkionak 46,5 milioi eurotan murriztu dira, eta zerga berezienak 27,8 milioi eurotan okertu.


Home Políticas legales EU Cookieen Politika\nc1ec8d6d37f70690a00f7b9c133614cf Cookie hau memorizatu egiten da, eta webguneko saioak irauten duen bitartean bakarrik da baliagarria. Ez du grabatzen informaziorik modu iraunkorrean ordenagailuko, Tableteko edo gailu mugikorreko disko gogorrean. Cookie teknika Saioa amaitzean\n227d917e484c77988010fbf922c14764 Erabiltzaileak aukeratutako hizkuntza gogoratzeko erabiltzen da Cookie hau. Cookie teknika Urtebete\ncookiesDirective Cookie honen bidez, cookie-n politikari buruzko oharra bistaratzen da ala ez, cookie-politika onartu den ala ez kontuan hartuta. Cookie teknika Urtebete\nDonostia Sustapenak kudeatzen ez duen ekipo edo domeinu batetik erabiltzailearen ekipo terminalera bidaltzen direnak –cookieen bidez lortutako datuak tratatzen dituen beste erakunde batek kudeatzen ditu.\n__utmc Ez da ga.js-etan erabiltzen. urchin.js-ekin elkarreragingarritasun-arrazoiengatik konfiguratzen da. Lehenago, cookie horrek __utmb cookiearekin batera jarduten zuen, erabiltzailea saio edo bisita berri batean zegoen zehazteko. Analitika (Google) Saioa amaitzean\n__utmt Eskaeren portzentajea mugatzeko erabiltzen da. Analitika (Google) 10 minutu\n__utmv Aldagai pertsonalizatuen datuak bisitari-mailan gordetzeko erabiltzen da. Datuak Google Analytics-era bidaltzean eguneratzen da. Analitika (Google) 6 hilabeteak\n__utmz Erabiltzailea web gunera nola iritsi den zehazteko erabiltzen da. Datuak Google Analytics-era bidaltzean eguneratzen da. Analitika (Google) 6 hilabeteak\nVISITOR_INFO1_LIVE Web-orrian sartuta dauden bisitatutako bideoen segimendua egiten du. Analitika (Youtube) 6 hilabeteak\nErabiltzaileek egindako bideo-erreprodukzioak neurtzen ditu, eta “Gustuko dut” edo “Bideoa partekatu” gertaerak erregistratzen ditu.\nAnalitika (Youtube) Saioa amaitzean\nAnalitikak (Google): Googlek eskainitako zerbitzu bat da, eta bisitak eta jarduerak ezagutzen lagunduko du. Cookieek jasotako informazioa Estatu Batuetako zerbitzarietara bidaltzen da, eta han gordetzen. Bisitariei buruzko informazioa biltzeko eta loturiko informazioa eskaintzeko balia liteke.